text:
Kampala
Bya Mumansa
Ku Ssekukkulu eno, oyo yenna aneetantala okugenda mu nnimiro ya munne, abbeyo lumonde, muwogo oba doodo kimanyirewo nti bw’anaakwatibwako engalo bajja kutta mutte kubanga ‘tukooye ababbi!’
Sso nno eriyo n’ababbi ab’ettaayi ababbye obuwumbi n’obuwumbi bwa lupiiya, abatalina kibakolebbwaako n’akatono!
Abakungu ba Gavumenti abeekobaanye ne babba obuwumbi 142 okuva mu bbanka ya Uganda enkulu, ne bazigabana ne beesaanya, abo si bakwateko kubanga poliisi ekyababuulirizaako.
Kyokka bali ababba amatooke mu nsuku, oba ababba lumonde, muwogo ne doodo teri ajja kubabuulirizaako okuzuula bizibu ki ebibabbisa!
Obubbi bweyongedde lwa bwavu kubanga bangi tebalina mirimu gye bakola okufunamu ensimbi sso ng’ate tebalina kyakulya, ne basigalira kubba bubbi.
Singa wabaddewo okubuuliriza osanga kyalizuuliddwa nti omusimbi ogwo gwonna ogubbibwa abakungu ab’ettaayi, singa gweyambisiddwa okuteekawo emirimu n’embeera ekulaakulanya abantu mu byalo ne mu bibuga, ekyo kyaliyambye nnyo mu kulwanyisa obubbi bwa muwogo ne doodo.
Kidwadwalikanya okulaba nga ne ku Ssekukkulu eno waliwo abantu bangi abatamanyi bwe banaagirya kubanga bali mu bwavu obuzibu.
Ate era kidwadwalikanya okulaba ng’abo ababbye ensimbi za gavumenti obuwumbi n’obuwumbi ebiseera bimaliddwa mu kubanoonyerezaako kyokka gwo omunyago gwabwe ne gubalekerwa era ne ku Ssekukkulu gwe bagenda okulyako.
Ababbi ba muwogo n’ebijanjaalo bwe bakwatibwa poliisi n’egezaako okubataasa baleme kuttibwa, abantu balwana bwezizingirire ababbi abo babeekolereko kubanga yo poliisi eginya baginye.
Kyokka tewannabaawo bantu bagenda kukwata abakungu ab’amataayi ababbye ensi ne bakunakkuna, abo nabo babeekolereko kubanga poliisi okudda mu by’okubanoonyerezaako awo eba eginya baginye.
Okuyigganya ababbi kyokka go agabbi ne gasigala nga gayinaayina, eyo si y’ejja okuba emmaanya y’enkoko.
Obwavu bujja kweyongera bweyongezi mu ggwanga, agabbi ag’ettaayi bwe ganabba ensimbi z’omuwi w’omusolo, ne galekebwa nga gayinaayina, kyokka obukambwe ne bwolekezebwa ababbi b’amawolu.
Era awo Ddwaddwaddwa Mumansa we nkikinalira ne mbuuza nti kigasa ki okuyigganya ababbi b’amawolu ku kyalo, kyokka bo ab’ettaayi ababba obuwumbi bw’ensimbi ne balekebwa nga bayinaayina?


c: text/html

text:
Kampala
SHERRY Matovu mutuuze e Makindye, ate nga muyimbi. Yayogedde ne PHILLIP KAGGWA ku bintu eby’enjawulo by’akola okulabika obulungi.
ENVIIRI:
Enviiri kye kimu ku bintu ebisinga okunkwata omubabiro n’okunsanyusa. Nfuba okulaba nga nkozesa omusono ogundabisa obulungi. Okusinga nsiba wiivu n’oluusi okwambala wiigi naddala eza langi ezaaka nga emmyuufu, bbulu, kiragala, kyenvu n’endala.
Ekirungi ekiri ku wiigi eza langi zindabisa nga ndi wanjawulo. Ekirala zinkoledde erinnya n’okuntunda mu bantu buli wempita. Nzikozesa okusinziira ku kifo n’omukolo n’olugoye lwe nnyambadde. Obuviiri ne wiivu bimpeerezebwa okuva e South Africa mpozzi olumu nzigula ku Pioneer Mall wakati wa 60,000/- ne 100,000/-okusinziira ku kika ky’akaviiri.
ENGOYE:
Engoye zonna nzambala okuva ku empale, leegingi, ebiteeteeyi,emijoozi n’ebirala. Nnyambala engoye empya n’emivumba wabula nga zonna ziri ku mulembe.Langi ezaaka ze nsinga okwambala kuba zigendera bulungi ku lususu lwange.
ENGATTO:
Engatto okusinga nnettanira za kakondo kuba zinkolera kye njagala ate zinnyumira n’okumpa entambula. Okufaananako n’engoye nkozesa emivumba n’empya okuva mu maduuka ag’enjawulo agatunda ebibiri ku mulembe.
Engatto ze nkozesa zisukka mu migogo 30 nga nzambala okusinziira ku lugoye n’ekifo. Nzigula wakati wa 70,000/- ne 150,000/-. Engatto za bbuutu nazo zinkolera bulungi. Enjala nazo zikwata kya ku mwanjo era nzikolako buli luvannyuma lwa wiiki ssatu ne nkyusa ku ndabika yange
Alaga ebika bya wiigi z’alina.
Sherry nga yeekolako.
Sherry ne wiigi eya bbulu.
Sherry ng’anyumye mu langi ya bbulu n’emmyuufu.

robotstxt: allowed

filter: keep


text:
Kampala
EKIKANGABWA ky’omuzannyi wa Bolton, Fabrice Muamba okuzirikira mu kisaawe nga battunka ne Tottenham ku Lwomukaaga, kyakuyiga kinene eri kiraabu za Uganda, abaddukanya omupiira n’abazannyi bennyini.
Omutima gwa Muamba gwesibye kyokka abasawo ba Bolton ne Tottenham ne bamuwa obujjanjabi obw’amangu n’atafiira ku kisaawe. Wadde akyali mu mbeera mbi, abasawo abakugu okuba ku kisaawe kyawonyezza abazannyi n’abawagizi encukwe gye bandikubiddwa singa yakutukise nga balaba.
Mu Uganda, emipiira gya liigi ya babinywera mingi gye ndabye nga ttiimu tezirina basawo bakugu. Omuzannyi bw’alwala, omuwagizi gwe batuuza ku katebe okuwuddiisa baddiifiri nti musawo, y’adduka n’akacupa k’amazzi ‘okumujjanjaba’. Olwa ttiimu obutaba na basawo, abazannyi bangi bazannya balwadde eky’obulabe ennyo gye bali.
Ng’oggyeeko ttiimu obutaba na basawo ku butebe, ne ku bisaawe byennyini kubulako mmotoka za ambyulensi eziddusa abazannyi nga balwadde nga Muamba. Olumu omuzannyi ayinza okulwala kyokka ne kitwala essaawa okufuna mmotoka (oluusi beegayirira bawagizi) okumwongerayo mu ddwaaliro!
Waliwo abasawo ne ambyulensi lwe bibaawo kyokka ate nga ku kisaawe tewali kkubo lya mangu mmotoka w’eyinza kuyita kutwala muzannyi alwadde mu ddwaaliro olw’ekisaawe okubulako paakingi ennung’amu. Emirundi mingi ng’owulira kalabaalaba w’oku mupiira alangirira ku kizindaalo nti, “Nnannyini mmotoka nnamba …. asabibwa okugiggya mu kkubo…!
Abazannyi bennyini abamu babisi. Bangi balina endowooza enkyamu nti enjaga ebongera amaanyi ne ‘bamalako’ n’obutawulira bulumi nga babakubye endobo. Okwekamirira enjaga kujja kutuusa abazannyi ku bizibu kuba omubiri bagukuluusanya nnyo.
FUFA eteekeddwa okusitukiramu ku nsonga y’obulamu bw’abazannyi ng’erifuula tteeka eri buli kiraabu naddala eza ‘Super’ okubeera n’omusawo omukugu wamu ne ambyulensi ku bisaawe ate nga zirina amakubo amalambulukufu we ziyinza okuyita ng’akabenje kaguddewo.
kkawuma@newvision.co.ug 0772371990


text:
Kampala
POLIISI bw’ebakubyemu ttiyaggaasi n’ebakuba n’emiggo, baggyanukudde nga bayimba oluyimba lwa Buganda olwa “Ekitiibwa kya Buganda kyava dda.
” Bw’obawulidde, osanga naawe olowoozezza nti Buganda y’ebakubisa nti era olutalo lwe baliko lwa Buganda yokka. Weewawo ne Buganda erina ebyayo ebigiruma, naye ebyekalakaasisa abantu kati era ebibakubisa ttiyaggaasi n’amasasi bikwata ku abo bonna abali mu kwekalakaasa, ab’amawanga ag’enjawulo.
Bwe kityo Omulabirizi w’e Namirembe Rt. Rev. Wilberforce Luwalira yabadde mutuufu okwemulugunya ng’oluyimba, “Kitiibwa kya Buganda” bwe lujaajaamiziddwa ennyo ne luyingizibwa ne mu ntalo gye lutaalibadde.
Bwe kiba ng’entalo ezigenda mu maaso zaakulwanirira ddembe lya Bannayuganda ennyimba ezaaliyimbiddwa zeezo ezikwata ku Bannayuganda bonna awamu sso si okuddira oluyimba olw’ekitundu ky’eggwanga ekimu ne lufuulibwa enkata ey’okwetikka ebizibu by’eggwanga lyonna.
Abayimbira “Ekitiibwa kya Buganda” mu ttiyaggaasi balina n’ekigendererwa eky’okufuula Buganda okuba nnalukalala nga buli omu gy’alina okweyambisa okulwanirira ebituufu n’ebikyamu. Weewaawo abayeekera ba Museveni abeeyambisa Luweero (mu Buganda) okulwana n’okuggyawo ba Obote ne ba Okello baalina ebigendererwa ebituufu.
Naye obutuufu obwo ate we bwonoonekera kwe kuba nti newankubadde olutalo lw’ekiyeekera olwalwanirwa e Luweero ne lutta n’Abaganda bangi era ne luboonoonera n’ebintu byabwe bingi kyokka n’okutuusa kati Buganda ewooba buwoobi ng’ekyabanja ebintu byayo!
Singa olutalo lw’ekiyeekera olwalwanirwa e Luweero, lwaggwa nga n’abalulwanye baviiriddemu awo ng’ayokya omusota twaligambye nti oyo yali “ppoteya” wabula ekiruma kiri nti bangi baagwa mu bintu naye eb’e Luweero be bakyawooba! Omulabirizi Luwalira yagambye nti “kitiibwa kya Buganda” bwe kiyimbirwa mu ttiyaggaasi kiggwaamu ekitiibwa.
Naye nno si kukumalamu kitiibwa kyokka naye era ekyo kirufuula oluyimba lw’Abaganda olw’olujeejeemo olweyambisibwa mu ntalo ezinaasobozesa abalala okugwa mu bintu kyokka bo bannannyini lwo ne basigala nga bawooba.
Era Ddwaddwaddwa Mumansa njagala okukikinala mbuuze nti abakubiddwa ttiyaggaasi n’amasasi lwaki tebadwadwalikana nga bwe bayimba nti “ Ekyalya bannange ekirebeza empina” ne bakungubagira abo ababonyaabonyezeddwa? Kitiibwa kya Buganda mumwagaza ki?


text:
Tambula n''omulembe
Ritah Karungi y’omu ku bawala abatambula n’omulembe. Abeera Ntinda era agamba nti si mufumbo yadde ng’alina omuntu we. Muzinyi ate musomesa w’amazina. MARTIN NDIJJO yamutuukiridde n’amutegeeza engeri gye teekuumamu ng’ayaka.
OMUKYALA okusigala ng’ayaka alina okwessaamu ssente n’ebiseera. Nze okulabika bwe nti nnina ebintu eby’enjawulo bye nkola. Okugeza nfuba okulya ebibala omuli emicungwa, emiyembe, ovakkedo, ssaako enva endiirwa.
Olw’okuba ndi muzinyi buli lwe mbeera ku siteegi oba mu kutendeka abayizi bange mbeera nkozesa omubiri ekinnyamba okusigala nga ndi ffiiti, n’okukuuma ffiga.
Nnyumirwa nnyo emiziki era mu biseera byange eddembe bwemba seebase okuwummuza ku birowoozo, mbeera mpuliriza nnyimba ezinsanyusa. Kuno oluusi kwe ngatta okuwuga.
Ate ekiro ntera okugendako mu ndongo ne nnyumirwa obulamu.
EBY’OKWAMBALA
Kizibu okwambala olugoye ne ssinyuma kuba kumpi buli lwe nsuulamu lundabisa bulungi.
Nsinga kwettanira ngoye nnyimpi ate nga zinkwata kubanga zino tezikoma ku kya kuba nti ziggyayo endabika y’amaggulu gange amalungi naye ne ffiga yonna era nzambala nnyo nga ng’enda okucakala.
Engoye nsinga kwambala ezo ze nneetungisirizza era nnina baddizayina bange abamanyi ebinnyumira.
Zino zimmalako okuva ku 50,000/-, wabula waliyo n’ezomulembe ze ngula nga zisukka mu 100,000/-.
Olumu n’engoye empanvu zinkolera nga ebiteeteeyi naye bino ntera kubyambala ku wiikendi.
Karungi ng'asibye wiivu ey'amayengo
Langi ya bbululu, enzirugavu ne kakobe ze zimu ku zisinga okunsanyusa kuba ziggyayo bulungi olususu lwange.
OLUSUSU:
Ffeesi yange n’olususu okubikuumira mu mbeera ennungi tekinneetaagisa kukozesa nsimbi nnyingi ng’abamu bwe balowooza.
Nfuba okuginaabamu n’amazzi agannyogoga emirundi esatu olunaku. Ntera kunaabisa ssabbuuni akola olususu .
Wano ng'alaga engatto y'akakondo
Ng’oggyeeko ekyo, nkozesa pawuda ayitibwa ‘wow’ ssaako okwesiiga ebizigo bya Johnson. Bino binnyamba okukuuma olususu nga luweweevu ate nga lunyirira.
Mu biseera byange eby’eddembe ng’endako mu sawuna olususu lusobole okutuuyana ne lusobola okussa n’okufulumya obucaafu.
Kuno kwe ngatta okwebyuula nga nneeyambisa ebintu ebitali bimu omuli liipusitiiki, ekkalaamu n’okukola ku bisige byange.
ENSAWO:
Zino nnina eziwera era nfuba okulaba nga nkwata egendera ku lugoye lwe nnyambadde. Zino ngula wakati wa 40,000/- ne 80,000/- okusinziira ku kika.
Karungi mu ngoye ze eza siteegi
ENVIIRI ZIMMALAKO 25,000/- BULI WIIKI
- Enviiri kye kimu ku bye nsinga okufaako okulaba nga buli kiseera zinyirira.
- Ntera kukola misono gya mayengo naddala wiivu ze nsiba z’ezaakazibwako erya ‘Beyoncé’.
- Era ntera kuzikolera ku kizimbe kya Zainabu Aziz mu Kampala.
- Okuzikuuma nga zirabika bulungi nfuba okulaba nga buli wiiki ng’enda mu saluuni ne bazikolako ne zidda buggya.
- Buli wiiki zimmalako 25,000/- okukola tulitimenti ate bwe mba nzisiba ziggweera mu 80,000/-.
- Era ne bwemba nnina nviiri zange, omusono gwe ntera okusanirira gwe gulekamu amayengo mu nviiri.


text:
Oba Mauwe Oba Hata Nowe – Jude Rogans & Shanika Wanigasekera
oba mauwe oba hata nowe lyrics, google, oba mauwe oba hata nowe, oba mauwe jude rogans mp3, oba mauwe oba hata nowe mp3 free download, oba mauwe oba hata nowe mp3, oba mauwe lyrics, Oba mawwe mp3, oba mauwe oba hata nowe mp3 song free download, oba mawwe, oba mawwe oba hata nowe, oba mauwe mp3 free download, ma mauwe matanam now, oba mauwe oba hata nowe song lyrics download, ma mauwe mp3, ma mauwe mp3 download, oba mauwe oba hata nowe sinhala lyrics, free download sinhala song lyrics oba mawwe obahata nowe, ma mawwe matanam nowe, oba mauwe,


text:
Trouble reading this page? See our help page!
Tetuli fekka, Tubeera mu nsi ya Katonda. Tukkiriza mu Katonda Eyatonda, era atonda Eyajja mu Yesu, Kigambo nafuuka Omuntu Okulungamya n’okuzza obuggya, Akola muffe, n’abalala Mu Mwoyo Mutukuvu. Twesiga mu Katonda Tuli bayite okubeera Eklezia Okujaganya mu kubeerawo kwa Katonda Okubeerawo mu kussa e kitiibwa mu buttoned Okwagala n’okuweereza abalala Okunoonya amazima n’okwewala ekibi Okwatula Yesu, eyakomererwa n’azuukira Omulamuzi waffe era Essuubi lyaffe Mu bulamu, mu kufa, ne mu bulamu obulijja Katonda ali naffe, Tetuli fekka. Katonda yeebale.


text:
Kampala
Jackie mu langi enjeru ne bbulu
JACKIE Mugabo y’omu ku Bannayuganda ababeera e Bungereza, era muyimbi. Yayogedde
ne MOSES JJAGWE ku bintu by’akola okulabika obulungi.
ENVIIRI: Ntera kusanirira musono maria(ezidda emabega) kuba zinnyumira engeri gye nnina ekyenyi ekiwanvu.
Wabula nsanirira n’okusiba emisono emirala omuli ‘bobu’. Bwe mba e Bungereza enviiri zimmalako pawundi 60 (eza wano 220,000).
Wabula bwe mba nzisibidde wano ssente ziba ntono ddala. Sirina saluuni ya nkalakkalir gye nkozesa, kasita nfuna ategeera ebinnyumira gye ng’enda.
OLUSUSU: Olususu lwange lulungi, si bizigo, wabula terubeeramu mbalabe. Okulukuuma nga lulabika bulungi, nneesiiga ebizigo bya QEI + PARIS.
Langi ya kitaka n’enjeru zimunyumira.
Bino mbigula pawundi 150 (eza wano 700,000/- ). Olunaku nneekolako emirundi ebiri, ku makya nga ng’enda okukola ne bwe mba nkomyewo awaka.
ENGATTO: Zino ntera kwambala za bukondo buwanvu, kuba buli lwe nzambala mpulira nga ddala nnyumye. Engatto za fulaati nzambala mu biseera byange eby’eddembe, naddala nga nkooye.
Ezimu ku ngatto ze.
ENGOYE: Ntera kwambala ebiteeteeyi naddala mu langi ezaaka nga ppinki, enjeru, bbulu n’endala ezinnyumira. Nnyambala n’empale za jjiini, naddala mu biseera byange eby’eddembe.
Jackie mu langi enjeru ne bbulu Ebifaananyi byonna bya Moses Jjagwe.


text:
Lwengo, Masaka
Abasomesa n'abasawo abeeyiye e Kinoni okwekebejjebwa.Ekif;Sadat Waliggo.
Bya SADATI WALIGGO
OKUBALA abakozi ba Gavumenti mu Disitulikiti y’e Lwengo kwakomekkerezeddwa ng’abasomesa abasukka mu 200 be baazuuliddwa nga bulijjo bakola kyokka nga tebalina biwandiiko.
Mu masomero agamu, omuwendo gw’abasomesa abaawandiisibwa guli waggulu kw’abo abaliyo, abalala basomeseza mu mannya ga bannaabwe.
Okusunsulamu n’okwekenneenya ebiwandiiko by’abasomesa wamu n’abasawo kwabadde ku kibangirizi kya Kinoni Community Centre.
Eggombolola y’e Kingo yazuuliddwaamu abasomesa abasukka mu 150 nga bano babadde bafuna musaala gwa bannaabwe kyokka nga tebasaanidde kugufuna.
Okusinziira kw’akulira ebyenjigiriza mu Lwengo, Doreen Ankunda Nalubega, kituufu abasomesa ab’empewo mwe bali naye si bangi ekiyitirlidde ng’abamu bwe babyogera.
Yalabudde ba heedimasita abatabeera ku masomero n’abasomesa abeesuulirayo ogwa nnaggamba mu kusomesa n’agamba nti tajja kubagumiikiriza.
Akulira abakozi mu Lwengo, Fiida Nabirye ku ky’abasomesa ab’empewo yagambye nti bbo balinda lipoota entongole ku byavudde mu kuwandiisa abasomesa N’abasawo olwo balyoke bafulumye alipoota entongole.


text:
Kampala
Anyesiga eyakwatiddwa. Ekif: Henry Ssennyondo
Bya Henry Ssennyondo
POLIISI y’e Katwe ekutte omusajja agambibwa okuba mu kibinja ekibba emmotoka z’abantu ababeera bagenze mu bifo ebisanyukirwamu.
Alina abagagga bannannyini galagi mwe bazikanikira baakolagana nabo abasazisaamu ebisumuluzo ne babalinya akagere mu bifo mwe batambulira.
Okukwatibwa kw’omusajja ono Andrew Anyesiga aliko emmotoka gye yabadde abbye ku badigize abaabadde bayingidde mu kifo ekisanyukirwamu ekya Dancers Club e Kibuye kulw’e Salaama gwe baakukunudde mu Disitulikiti y’e Masaka.
Andrew Anyesiga (29) oluusi yeeyita “Vincent Mugerwa”. Yalumiriza nti akolagana ne bamakanika abalina galagi mu bitundu by’e Kibuye n’e Makindye okubba emmotoka z’abacakaze ababeera bayingidde mu bifo ebisanyukirwamu.
Anyesiga yakkiriza nga bwe baakozesa maasitaki okuggula emmotoka eno eyali esimbye ku kkubo nga nnyiniyo Joseph Bukenya Lubega eyali agivuga ayingidde mu Dancers Club okulya kkaasi. Yagenda okufuluma ebweru asimbule adde ewuwe ng’emmotoka baagisimbuddewo n’agwawo ekigwo.
Bukenya Lubega yasigaza bisumuluzo mu ngalo!!
Anyesiga alina omugagga gwe yalumiriza mu galagi emu mu bitundu by’e Kibuye n’e Makindye gwe bakolagana naye asazisa ebisumuluzo nga bakaasitoma bamutwalidde emmotoka zaabwe okuzibakanikira.
Mbega ku poliisi e Katwe akola ku musango guno oguli fayiro nnamba SD Ref: 04/11/09/2012, Muky. Rose Kayaga yategeezezza nti Andrew Anyesiga abantu be yalumiriza baakolagana nabo, bakyabalinya akagere babakwate.
Kayaga yagasseeko nti abantu Anyesiga baakolagana mu galagi mwe bakanikira, emmotoka gye beegomba basazisaamu ebisumuluzo byazo ne bamulondoola ebifo gy’atambulira. Endala okuzibbba, bakozesa maasitaki okuziggula.


text:
Wakiso
Mugarura ng’anoga emicungwa.Ekif;Bbosa Gonzaga
Bya BBOSA GONZAGA
Okulima emicungwa kwamponya emirimu gy’obulunzi, bwatyo Charles Mugarura omutuuze w’e Seeta mu Ggombolola y’e Busukuma mu disitulikiti y’e Wakiso bwe yategeezezza.
Nnali mulunzi wa mbizzi wabula ng’okuzinoonyeza ebyokulya kunkaluubirira ate nga sirina bulungi ssente kuzigulira mmere ya birungo. Olw’okuba ssaaziriisanga bulungi tezagejjanga era nga n’akatale tezirina nga bwe mbalamu nfiirwa. Nnasalawo okutandika okulima.
Nnalima ku kasooli, entula ssaako n’ebitooke byonna ne binnemerera olw’okubonaabona n’akatale kuba ebiseera ebyo nnali mbeera Kisoro. Okwagala okukyusa ku bulamu nnasalawo okusenguka nve mu kyalo nsembere kumpi ne Kampala awali akatale. Olwo ne nsenga e Busukuma mu 2007. Nnasalawo okutandika okulima emicungwa kuba nnalaba nga tegirina mirimu mingi ate nga girina akatale olw’ekiriisa abagirya kye bafuna.
Okutandika okulima emicungwa.
Nnagula endokwa z’emicungwa ezigattiddwa ku nniimu. Nnazisimba mu nnimiro nga okuva ku kikolo ekimu okutuuka ku kirala ndekawo amabanga ga ffuuti 15 ku 15 gisobole okwegazaanya
Ekinnya mwe nsimba endokwa kyali kya ffuuti 3 ku 3. Wabula okussa endokwa mu ttaka nsooka kugiggyako kaveera. Mu kubikkako ettaka sissuka we baaguyungira. Ettaka bwe liba ggimu ate ng’ogirabiridde bulungi mu myaka ebiri n’ekitundu oba okungula. Omuti gumu gusobola okussaako emicungwa egiri wakati wa 60-200 buli kukungula okusinziira ku ndabirira. Oddamu okukungula buli luvannyuma lwa myezi 5.
Endabirira y’emicungwa.
Emicungwa girumbibwa nnyo obuwuka ne gitabala bulungi. Obutakosebwa buwuka ngifuuyira n’eddagala lya ‘Endocell’ ne ‘super Green’. Bwe biba biseera bya musana nfuuyira buli luvannyuma lwa wiiki bbiri. Omuti bwe guba gumulisizza gwetaaga okufuuyirwa buli wiiki.
Fuba okulaba ng’ennimiro temeraamu muddo. Mu biseera by’omusana omuti ngufukirira ebidomola by’amazzi bibiri buli lunaku. Omuti bwe gusakaatira ebikoola mbikendeezaako nga ngusalira ebiriisa ebiri mu ttaka bisobole okumala n’omuti okufuna ekitangaala ekimala. Bw’ogisalira obubi gyonooneka era gyetaaga kasumeeniAkatale k’emicungwa.
Emicungwa ntera kugitwala mu katale k’oku Kaleerwe. Ensawo ngitunda 120,000/-. Wabula abantu ssekinnoomu abagula emitono omulemgo gw’emicungwa munaana baguza ku 1,000/- ate esatu ku 500/- .
Mugarura ng'alaga amakungula ge. Ekif; Bbosa Gonzaga.


text:
Kampala
Abapoliisi nga batwala Lwanga
Bya Eva Naluwagga, Vivian Na nkya ne Fred Kayongo
DDEREEVA wa takisi baamukwatidde mu loogi ng’asinda omukwano n’omuyizi w’essomero.
Charles Lwanga 40 ddereeva wa takisi ku siteegi y’e Ntebe mu paaka enkadde omutuuze w’e Kyengera ye yakwatiddwa mu loogi ya Nice Time Guest House ku Channel Street mu Kampala ku ssaawa 5 ez’oku makya ng’asinda omukwano n’omuyizi abadde yeeyita amannya ag’enjawulo okuli Phiona, Leticia, Atukunda, Nakaggwa Bukirwa.
Abantu abaalabye Lwanga nga yeesogga loogi n’akawala ke bateeberezza okubeera nga tekanneetuuka be baatemezza ku poliisi eyazze n’ebakwata ne basanga nga bamaze okwesogga akasenge nga bali mu kusinda omukwano era kya batwalidde ekiseera okuggulawo nga kiteeberezebwa nti baabadde bakyayambala.
Baddereeva banne n’abantu abakolera okumpi ne paaka ya takisi enkadde beeyiye ku poliisi ya paaka enkadde okwerabira
ku musajja ono kaggwensonyi eyavudde ewaka we okugenda okunoonya ssente kyokka n’agala asooke ko mu loogi okusooka okuwummuza ku birowoozo.
Omuyizi yasangiddwa n’ebbaluwa y’omusawo w’essomero eyamukkiriza okudda awaka okusobola okufuna obujjanjabi kyokka ng’eno abadde agyegaana ng’agamba nti ya mukwano gwe.
Mwabaddemu ne kondomu ensumulule ze yeegaanyi nti za mukwano gwe.
“Omusajja ono twali twayagalanako ebbanga lya myaka esatu egiyise kyokka muguddeko mu kibuga ng’atambula era bwansabye okungulira ku caayi nga bwetwogeramu era oluvannyuma lw’okunywa ka caayi asabye tugende tuwummuleko mu loogi kye sigaanyi era n’asasula akasenge ne tutandika okwesanyusaamu kubanga ndi muntu mukulu nnina emyaka 19,” bwa gambye.
Obwedda Lwanga amagezi gamwesibye olw’abantu okumukuba olube era yakanyiza ku kweka feesi ng’abantu bamukugaaniddeko kyokka poliisi yawaliriziddwa okuleeta kabangali nemwongerayo ku poliisi ya CPS.
Omwogezi wa poliisi mu Kampala n’emiriraano, Ibin Ssenkumbi agamba nti “tusuubira omwana ono atanneetuuka era abadde ne yunifoomu z’essomero mu nsawo naye tugenda kumutwala ew’omusawo amukebere.
Nkubira aba loogi omulanga okuloopa ku poliisi abasajja abatwala abaana abatanneetuuka mu loogi. Omusango guli ku fayiro SD: 26/11/09/2012.
Ku kkono ye muyizi gwe baakutte ne dereeva wa takisi.


text:
Kampala
Rema n’ebiiso ebikuba abasajja.
MWANAMUWALA Rehema Namakula abangi gwe baakazaako erya Rema, bw’amoola ebiiso abasajja amalusu ne bamira muganda.
Ennaku zino bangi abasuza bakukunadde ate abalala bamukanulidde amaaso baagala kumukwabula mbu kyokka naye mugezi buli mutego gwe batega gw’ategulula.
Rema ye yayimba ‘Oli wange’ olukutte abantu omubabiro. Wabula waliwo ebigambibwa nti mwanamuwala ono alina enkolagana ey’enjawulo ne Eddie Kenzo ekireetedde n’abantu okulowooza nti oba Kenzo kwe yava okukuba oluyimba ‘Ojja kunzisa’.
N’ebivvulu Kenzo byazze akola mu bitundu by’e Masaka abadde ne Rema nga n’oluusi teboonoona ssente kupangisa bisenge bibiri.
Omuyimbi Walukagga ng’ayimba. Ate ku ddyo, Eddie Kenzo owa ‘Ojja Kunzisa’
Kyokka omu ku banywanyi ba Rema yatugambye nti oyo wolokoso ataliiko mutwe na magulu era baagala kwonoona linnya lya mwana.
Omanyi Rema bwe yali ava ewa Bebe Cool yamutegeeza nga bw’agenda mu kyalo n’essimu n’agiggyako ekyamunyiiza n’alayira okufaafagana n’omuntu ayagala okupaaza muwala we.
Kino kye kyagobya ne Emma Sserugo eyali maneja wa Bebe Cool mbu ng’amupangira abasajja n’okwagala okumukozesa endagaano adduke mu Gagamel. Abayimbi abalala kuliko ‘Ssaalongo’ Matthias Walukagga eyapokeranga Rema omusimbi.
Rema ne ffiga etengula abasajja.
Wabula mbu ono ekyamukola obubi kugenda nga yeesoma nga bwali mu kintu ng’ate si bituufu. Walukagga yalaba bamufuuye kwe kutandika okuteeka omu ku banywanyi ba Rema bwe bakutula ddiiru z’emirimu ng’agamba nti yamulemesa.
Omulala eyali agezaako ye maneja wa bbandi emu kyokka omuwala naye n’amufubutula ng’agamba nti si ka ssente tasobola kuganza basajja bakulu kumusiraanya.


text:
Wakiso
SSEBO BUKEDDE, Obutabanguko mu maka buli lunaku bweyongera era abafumbo bangi baawukanye olw’ensonga ez’enjawulo.
Kizuuliddwa nti abantu abamu bafumbiriganwa nga waliwo kye basuubira okufuna bwe batakiraba nga babwetamwa era nga baawukana.
Abantu tebakyali bagumiikiriza ate nga ensi ekyuse nnyo. Omuntu ne bwaba talina ssente mulina okumanya nti bwe muba mugolaganye mubuli mujja kuzifuna.
Nsaba bannaddiini, Abakristu ne poliisi okufuba okulwanyise embeera eno. Singa mulaba abantu abatandise okufuna obuzibu mubayambe baleme kwawukana.
Singa baawukana nga balina abaana, be babonaabona kyokka nga tebalina musango. Anti tebafuna kwagala kutuufu okuva ewabazadde baabwe bombi.
Abasajja abamu bwe baawukana n’abakyala baabwe basalawo okusigala n’abaana. Wabula lwebirowoozo ebingi bangi batandika okunywa omwenge n’okukwana abakazi abenjawulo kyokka nga babaleeta awaka awali omwana.
Ekyo kikyamu kuba omwana oba omuyigiriza mpisa mbi.
Teddy Nabooze, Buloba.


text:
Kampala
SSEBO BUKEDDE, Eggwanga lyaffe lituuse okufuna ekizibu kuba abaana batandika okuganza abasajja ku myaka egya wansi.
Waliwo okunoonyereza okwakoleddwa ne bagamba nti abaana batandika okwegadanga mu by’abasajja ku myaka 10.
Abaana abamu bwe babasomesa, bagezaako okwagala okukola ebyo bye baabasomesezza balabe ekinaabatuukako.
Kye kiseera abazadde, abasomesa, banaddiini okusitukiramu okubuulirira abaana obutaganza basajja nga bakyali bato.
Ababaka ba palamenti abaagala okutandika okugabira abaana kondomu ate nabo bakyamu. Balinga ababawagirwa okugenda mu maaso.
Gavumenti n’ebitongole by’obwannakyewa byongeremu amaanyi okusomesa abaana ku buzibu bwe bayinza okufuna singa batandika okwegadanga.
Bayinza okukwatibwa endwadde z’ekikaba abamu okufuna n’embuto ne bava ku by’okusoma.
Daudi Mugabi, Kasubi.


text:
Nze Irene Nakamya, 26, mbeera Mutundwe.Bwe nnamaliriza S.4 maama ssente ezinnyongerayo ne zimubula era awo eby’okusoma we byakoma.   Â
Olw’em-beera ebirowoozo by’atandika okuddukira ku byoku-fumbiwa.  Nasaba  Â
Katonda ayannyamba ne nfuna omusajja eyansaba obufumbo nange ne nzikiriza. Yantegeerezaawo nga bw’alinayo abaana babiri wabula nga nnyaabwe yanoba.Â
Olw’okuba yambuulira ekituufu nakkiriza bw’atyo n’akyala ewa maama kuba yali ayagala ntwale mu butongole.Â
Twatandika obufumbo nga ndabirira abaana ba muggya wange. Omusajja yali atuwa buli kimu nga mu butuufu sirina kye njula.Â
Ebbanga lyonna lye nabeera naye twakozesanga kondomu. Ekiseera kyatuuka ne mpulira nga njagala okusitula ku mwana owange.Â
Wabula buli lwe nagambanga ku munnange ekizibu kyange ng’ampoleza tusooke tukuze abaana abaliwo. Yalaba mmulemeddeko kwe kuleeta omwana wa muggya wange omuto ne tutandika okusula naye okutuusa lw’anaakula.Â
Kino kyampitirirako omusajja ne mmuviira.Â


text:
Bugoloobi
Bya Deborah Nanfuka ne Stephen Mayamba
POLIISI ya Jinja Road eggalidde omukazi eyakutte akadomola ka asidi n’akayiira omusajja eyabadde agambibwa okubba essimu ye.
Mu kanyoolagano kano, abantu munaaana abaabadde bazze okukuba Stephen Bugimba nti abbye essimu, asidi yabasammukidde mu maaso.
Bino byabadde Bugoloobi nga kigambibwa nti Bugimba eyagobwa mu mugye ga UPDF yasangiddwa n’essimu ya SharifaNalwoga (ku ddyo) gye yaggye mu nnyumba.
Nalwoga agamba nti bwe yalabye essimu ye ebuze, ne batandika okuginoonya ne bagikwata ne Bugimba kwe kuleeta akadomola ka asidi eyabadde mu nnyumba n’amuyiira mu maaso.
Abantu munaana abaabadde bakung’aanye okukuba Bugimba, nabo asidi yabasamukidde n’abookya mu maaso n’emikono abalala engoye zaabwe n’azikubamu ebituli. Abamu ku baayokeddwa abaasangiddwa mu kifo kino kuliko; Alex Tumuhirwe, Isabera Nahumita n’abalala abaddusiddwa mu malwaliro agenjawulo .
Nalwoga yakwatiddwa poliisi y’e Bugoloobi n’aggulwako omusango gw’okuyiira abantu asidi oguli ku fayinolo nnamba, SD Ref 24/17/09/2012 ku poliisi y’e Bugoloobi gye yaggyiddwa n’atwalibwa ku poliisi ya Jinja Road.
Mu kifaananyi, Bugimba eyayiiriddwa asidi.
Deo Sengendo akyajinga baatule nga ye bba wa Nalwoga, agamba nti Bugimba yagobwa mu magye olw’obubbi n’asigala ng’atigomya ekyalo era amannyiddwa nnyo mu kubba essimu. Akulira poliisi y’e Bugoloobi, Donald Muhwezi yategeezezza nti ekikolwa Nalwoga kye yakoze kya bumenyi bw’amateeka kuba talina buyinza bubonereza mubbi ate ne bassaalumanya ne balugenderamu.
Ye Bugimba eyeeyise bba wa Nalwoga yagambye nti, “Nalwoga mukyala wange era essimu eno nabadde ngyeyaziseeko bwe yaginoonyezza nga tagiraba n’alowooza nti ngiwadde baganzi bange ekyamunyiizizza n’anjokya asidi gwe yaggye mu nnyumba.”


text:
OMUSAJJA atutte mukazi we mu FIDA n’amulumiriza okutwala ebintu by’omu nju byonna n’abitunda kyokka n’olubuto lwe yali amufunyisizza naluggyamu.
Robert Mwesigye omutuuze w’e Kawempe mu Keeti Falawo Zooni ye yawaawabidde Irene Nambalirwa ku ofi isi z’e Kawempe Mbogo ng’amulumiriza okumubba ebintu by’omunju n’abitunda.
Agambye nti mu bye yatwala mwalimu ttivvi gye yagula emitwalo 60 kyokka n’agitunda 100,000/- gyokka. Olwamala n’adduka n’entebe ne leediyo.
Mwesigye ayongeddeko nti omukazi ono y’alina n’olubuto kyokka yagenze okuddamu okumulaba nga talulina ng’ate n’omwana teyamuzaala ekiraga nti yaluggyamu.
Ategeezezza nti yali amaze okweyanjula ewa Ssenga wa Nambalirwa amanyiddwa nga Josephine Namugerwa era nga yatwalayo n’ebintu wabula yeewuunya engeri omuwala ono gye yeefuulamu. Bannamateeka babayise ne ssenga w’omuwala okubataganya balabe oba basobola okudda mu bufumbo.


text:
Kampala
ABAMU ku bawala be nga baddugazza emmeeza mu bbaala emu mu Kampala Black bwe yali tannafuna bizibu.
Bya BASASI BA BUKEDDE
BULI ntandikwa ebeera n’enkomerero. Naye n’enkomerero ya bawala ba Black abamu be baali bakazizzaako erya bawolole bangi bafundikidde bayagga.
We baabeereranga ne Black, nga nabo balinga babinojjo engeri gye baamansanga ssente. W’osomera bino nga nabo amaduuka gaabwe gaggalawo nga bw’olaba eyali mukama waabwe Bad Black.
Abamanyi eby’omunda, batugambye nti buli lunaku Black yasaasaanyanga ssente eziri wakati w’obukadde obutaano n’ekkumi kyokka okuva bba Omuzungu lwe yamuggulako emisango, kati n’akakadde olumu takaweza mu wiiki.
Wabula ng’omukalukalu bw’ataggya busera, Black agamba nti akyalina ssente yadde takyamala gazimansa kubanga abantu abamu tebasiima.
Baninkini ba Black lwe beeyiwa ku kkooti nga tannasibwa.
Kino nno kireetedde ne bawala be abamu okumuddukako ne banoonya amakubo amalala mwe basobola okweyimirizaawo. Kwe kugamba ssinga ebadde mmere ya lumbe, eno gye baliko y’eyitibwa eya ‘musaasaane’.
YALINA ABAWALA 40
Black, ng’amannya ge amatuufu ye Shanitah Namuyimbwa yeegulira erinnya olw’okuyiwaayiwa ssente mu Kampala. Yalina abawala abasoba mu 40 mwe yalondanga 15 be yatambulanga nabo nga bamwebunguludde.
Abawala bano baatambula nga naye, balyanga naye, nga banywa naye, abamu baasulanga naye mu nju emu nga ne bw’aba asuze mu wooteeri era be baabo kyokka byonna nga y’asasula.
Black ng’akuba ku kabina k’omuzinyi.
Okwo yagattangako okubambaza, okubatambuza era ng’abasinga ku bano yabagulira n’emmotoka. Baagendanga mu maduuka ag’ebbeeyi naddala erya Sylvia Awori ku Garden City n’amalala omuli erya Mercy ku kizimbe kya Zinabu Aziza Emporuim gye baayingiriranga nga bambadde bulala ne bafuluma nga toyinza kubategeera olw’okwambalanga ne batonnya ate olwo ze baabaddemu ne bazireka eyo.
Abamu ku bawala abataamuvanga ku lusegere mulimu Doreen Nkoyoyo, Rashida Masuudi, Bridget Samuels, Majo, Jamie Jameo, Shamim Nalubwama, Penina eyeyitanga Peninah Shiba, Nakimera Mawana, Mercy Hamidah Kibirige (ono ye yakwatanga ensawo ya Black eyabeeranga ejjudde doola ebiseera ebisinga era ye yali kayungirizi we), Debby Sempaka n’abalala.
Debby Sempaka n’omusajja mu kimu ku bifo ebisanyukirwamu mu Kampala. Abalabye ku muwala ono bagamba takyayaka nga bwe yali nga Black akyamuteekamu kaasi.
Yadde yabakolera bino byonna, okuva Black lwe yafuna ebizibu ne ssente ne zitandika okukendeera, abawala be yatambulanga nabo baagenda bamwesalako mpola.
Mu kusooka, kumpi bonna baggwaayo ne bagenda ku kkooti naye bwe baamusiba e Luzira, n’asigaza batono ddala okuli Hamidah ne Bridget. Abalala baabuuka n’abasajja ababateekamu ssente ate abalala tebamanyiddwaako gye baabulira.
Abawala bano baabanga babbeeyinnene nga mu bbaala ezimu bayingirira bwereere ne batumya ebyokunywa nga bwe baagala olwo Black n’ajja n’asasula. Kyokka kati, tekukyali alagiriza kyakunywa ne bamuwa nga tasasudde kubanga ne mukama waabwe takyazitowa nga bwe yali.
Hamidah ng’avuga banne lwe baali bakyadigida ne Black.
Buli muwala Black yamusasulanga ssente eziri wakati wa 300,000/- ne 500,000/- eza kasiimo buli lunaku.
Awori kati apepeya ne Zari
ENSWA bw’ekyusa amaaso nga naawe envubo okyusa. Ne Sylvia Awori bwe yalaba Black takyaliko kaliibwa, amaanyi n’agazza ku muggya we (mu by’ensimbi) Zari.
Ennaku zino apepeya na Zari sso nga mu biseera biri, yalinga kumpi tava wali Black era nga n’engoye z’abawala ba Black bazigula wuwe. Ne ku bubaga bwa Black bungi, Awori yabwetabangako.
Awori (ku ddyo) ne Zari (wakati).
Waliwo n’abeebuuza nti lwaki Awori ku kkooti tagendayo nga Black alabiseeko. Naye abaffe, abantu tebaabeeko birala bye bakola olw’okuba munnaabwe alina emisango? Anti ensi teggwaamu bigambo!!!
Abalala abaalyanga Black mu ngalo
Mu bano mulimu badereeva be Musa ne Kayiwa. Abalala abaamuyambanga mu guno ne guli mulimu Phadaman, Danger, Snoop n’abalala abataamuvanga ku lusegere. Abamu baakolanga bwambega nga be basooka okugenda mu kifo Black gy’anaabeera ne balaba embeera era nga muno mwe muli Snoop. Danger yasinga kukola bwakanyama.
Black ne Awori gye buvuddeko.
Waliwo abantu abalala omuli n’abayimbi abataamuvanga ku lusegere nga bw’atabawa ddiiru ya kuyimba waakiri ng’abagabira ku ssente. Mu bano mulimu Bebe Cool gwe yawa doola 10,000, Rabadaba teyavanga wali Black naddala mu bbaala ya Rounge gye beesisinkananga era kigambibwa nti yamuwa n’emmotoka.
Omuyiiya w’emisono Kim Swagga teyateng’ananga ne Black. Abalala mulimu abasambi b’omupiira nga Eric Obua, Eugine Sseppuuya ne David Obua mukulu wa Erick.
BAWALA BE BATABUKA
Nga bw’olaba bamulekwa abataliiko yadde mukuza, ne bawala ba Black bwe bali. Ebizibu bwe byajimba mukama waabwe, ne beekutulamu. Era abawala bangi obasanga mu kiraabu nga beeyising’anya nga baabigwo.
ABAMU ku bawala be nga baddugazza emmeeza mu bbaala emu mu Kampala Black bwe yali tannafuna bizibu.
Nga yaakasimbibwa mu maaso g’omulamuzi baaliwo ne bwe yatwalibwa e Luzira baamugoberera nga bakyamulaga omukwano. Baali ng’abalowooza nti bya mannyowenu wabula bwe baazuula nti emisango si gya kuggwa kati, tebadda ku kkooti ne Black ne bamwesamba okuggyako abatono ennyo.
BLACK NNAMUMANYA AKYALI MWAVU
Hamidah agamba nti ye yalaba Black nga tannafuna ssente ekitegeeza nti tayinza kumulekerera ne Bridget gwe yabadde naye ku kkooti wiiki ewedde.
Bad Black mu biseera we yayiiranga omusimbi.
Black eyalina baddereeva abasoba mu bataano kati olumu abanoonya nga tabalaba. Era olumu ye yeevuga ate olulala Samuel Muyizi omu ku balooya be y’amuvuga.


text:
Kampala
Bya MUSASI WAFFE
BANNAKAMPALA abamanyi okulya obulamu tobabuulira bya ssente kubula. Bafissaawo ze batwala mu bifo ebisanyukirwamu okudigida ne batta situleesi.
Bano baabadde mu Club Silk mu Kampala ku ntujjo ya UnPlugged eya Eddie Kenzo gye buvuddeko.
Kenzo yasumuludde omuziki ogw’okumukumu bwe yakubye ennyimba ze empya n’enkadde okuli n’ezo ezimufudde omuganzi nga ‘Sitamina’ , ‘Bolingo’ ssaako olwa ‘Ogenda kunzisa’.
Yavudde ku siteegi ku ssaawa 6:00 ez’omu ttumbi olwo DJ n’asumulula ekyuma abantu ne basala endongo okukeesa obudde.
Leilah Kayondo ng’akuba Esco akaamu mu Club Silk Ekif; martin Ndijjo.
Embooko nga yeemiisa.
Abawala nga balya obulamu, Ebif. byonna bya Martin Ndijjo .


text:
Omupoliisi nga yeekebejja mmotoka
Bya Samuel Balagadde
OKUKYUSA kkaadi z’ebidduka okuva ku nkadde eziriwo okudda ku za kompyuta empya kwa bwereere.
Mw. Jamil Ssennyonjo ow’ekitongole ky’omusolo (URA) akola ku misolo gy’omunda mu ggwanga yagambye nti tewali ssente zijja kusasuzibwa ba bidduka okuva ku pikipiki, mmotoka, amaato oba emmeeri mu nkola eno empya egenda mu maaso.
Bino yabyogeredde ku poliisi ya Kasaawe e Nsambya ku Mmande, abakozi ba URA bwe baabadde bannyonnyola abebidduka mu kitundu kino engeri y’okweyambisa omukutu gwa yintanenti okukyusa kkaadi z’ebidduka.
Wabula Ssennyonjo yagambye nti kino kiri kw’abo bokka abalina kkaadi za mmotoka nga ziri mu mannya gaabwe, abatakolanga tulansifa balina okusasula ez’okukyusa amannya mu kkaadi.
Okuyungibwa ku nkola eno, omuntu ateekwa okuba ne TIN nnamba ezitali ezo ezibadde zeeyambisibwa enkadde ezisooka ne ‘P’.
Bw’oba kkaadi gy’olina teri mu mannya go olina kusooka mu kkooti n’okola ekirayiro n’oluvannyuma olange mu mpapula z’amawulire nga bw’eri enkola osobole okugizza mu mannya go.
Ate kkaadi gy’olina bwe kiba nga nnyini yo yafa, olina kuyita mu ofiisi ekola ku bintu by’abafu.
Okuva ku Mmande, aba URA baatandise okutalaaga ebyalo nga basomesa abebidduka ku ngeri y’okweyambisaamu omukutu gwa yintanenti okuwandiisa ebidduka n’okukyusa kkaadi bafune empya.


text:
OMUKWANAGANYA wa poliisi n’omuntu wa bulijjo IP Monica Ndirugendawa azzeemu ebibuuzo by’abasomi ba Bukedde ku mateeka.
Bwe mba nafuna pamiti oluvannyuma ne nkyusa erinnya, nkyusa ddi erinnya eriri mu pamiti? 0754922270. Ndirugendawa: Okukyusa erinnya olina kusooka kugenda mu kkooti n’owaayo ensonga lwaki olina okukyusa erinnya, kkooti bw’emala okukukkiriza olwo olanga mu mawulire g’ogenda nago mu URA olwo ne bakyusa erinnya mu pamiti.
Tumaze ebbanga nga tulaajanira pamiti z’ebicupuli era bimanyiddwa nti gyebiri, naye lwaki poliisi bw’ekwata pamiti y’ekicupuli eyuza njuze oba okukwata ddereeva ate n’etefaayo kunoonyereza pamiti zino gye ziva?Godfrey Katende.
Ndirugendawa: Obuzibu obusinga buli ku bantu abagula pamiti zino. Ggwe singa otuma omuntu okukukolera ku pamiti yo nga togenze mu Face Technology kukuggyako bikukwatako kimanye bumanya nti eyo pamiti kicupuli. Mu ngeri y’emu singa abantu bano bakwatibwa kyokka baddereeva abasangibwa n’ebicupuli bya pamiti tebakkiriza kuwaayo babibawa.


text:
Kampala
Kusasira avuga Ipsum naye akimanye nti kyangu kumukuba kigwo. Ekif; Fahami Wasswa.
Bya FAHAMI WASSWA
"EMMOTOKA eyo yakitiibwa naye enywa nnyo amafuta, eseerera nnyo ku bisubi....!" Zino ze zimu ku mboozi abaagazi b’ebidduka ze banyumya ku mmotoka zino ate ng’oluusi bazigoberera bwe baba bagula ebidduka bino.
Ku mmotoka ezimu, oluusi bye boogera biba bituufu, naye abakugu bakulaze ebizibu bya mmotoka gy’olina, oba obimanyi oba tobimanyi.
Godfrey Mujuzi, makanika mu kkampuni y’amafuta eya Cityoil akunnyonnyola ebizibu bya mmotoka ez’enjawulo.
PROGRESS, REGIUS NE MARK II :
Abantu bazaagala nnyo olw'ekitiibwa kyazo ate nga teziseerebwa wabula zinywa nnyo amafuta ate zanguwa okuseerera.
Kino kiva ku kuba nti zisikira mabega. Sipeeya waazo si mwangu kufuna, si kyangu kuzitunda bw’ogeraageranya n’emmotoka endala olw’ennywa y’amafuta.
TOYOTA IPSUM:
Enywa nnyo, wadde mpanvu si nzigumivu ku ttaka ate amabaati gaayo mawewufu nnyo ekigiviirako okuwuguka buli lw’eba ku misinde emingi.
PEUGEOT 260:
Nnyimpi nnyo, ejja kukutawaanya mu nguudo z’ebinnya n’ezirimu obugulumu. Bw’ogireeta olina okugyongerako obuwanvu, sipeeya waayo si mwangu kulabika n’olwekyo ali ku buseere.
NADIA:
Yingini yaayo ya D4 egwa mangu ebbeeyi. D4 yakolebwa mu byuma ebya dizero ne petulooli esumbuwa ku mafuta kuba enywa ‘Unleaded’ yekka sso ng’amasundiro matono agatunda amafuta ekika kino . Eno y’ensonga lwaki egwa mangu ebbeeyi.
Nadia efaananako ne Premeo eza yingini ya D4 nazo tezitunda, era bw'oyagala okugitunda sente bakuwa ntono.
CORONA:
Eno mmotoka ya malidaadi, si mpangaazi bw'ogigeraageranya ne Corolla. Bode yaayo eringa kipapula, efaafa.
NISSAN HARD BODY:
Eno ya maanyi naye si mpangaazi, terina katale kuba sipeeya wabbula, efaafa ate n’akantu akatono bwe kafa ekwama sso nga ggwe oyinza okulowooza nti tekandigiremesezza kutambuyla!
Okugeza singa pampu y'amafuta efuna obuzibu, emmotoka yonna eyinza obutatambula sso nga endala bagatta bugassi nseke z'amafuta mmotoka n'etambula.
BENZ, BMW, CHEVLORET, GOLF NE OPEL:
Zino amawanga mangi kati gazikola kyangu okugula ey'ekicupuli; sipeeya wazo ali ku buseere ate agulwa mu bifo birondemu. Zinywa nnyo amafuta ne bamakanika baazo batono.
JEEP, RANGE ROVER:
Zinywa nnyo ate nzibu za kukanika. Ekizaawuula ku Audi yo terina musumaali ku ttanka y'amafuta, singa bakuwa amafuta amakyamu okugaggyamu weetaaga kugenda mu galagi.
HUMMER, JAGUAR, LIMOUSINE:
Zino zikyali ntono mu ggwanga, okufuna sipeeya waazo olina kumutumya okuva mu mawanga g'ebweru.
RAV4:
Bw’eba esikira emabega ne mu maaso enywa nnyo ate eriko mawuntingi (ekikoba) ku ddiifu buli lw'oteekamu ggiya
ekola eddoboozi eriyinza okukumalako emirembe .
LAND CRUISER CCC 250:
Ecamuka nnyo ate enywa nnyo woyiro. Ate Landcruser cc3000 ya bbeeyi okugikola saaviisi.
PAJERO INTERCOOLER:
Ecamuka nnyo, esanga obuzibu mu kulinnya ensozi.
MITSUBISH:
Tesobola kulinnya nsozi kyokka edduka nnyo bw’eba ku museetwe, yingini zaayo zifaafa ate Isuzu erinnya nnyo naye si nzirusi.
PRADO CC 2500
Yingini yaayo ecamuka nnyo ate enywa nnyo woyiro, agyagala wandiguze eya cc3000.
HARRIER V6:
Weetaaga ssente ezinukunkiriza akakadde okugikola ssaaviisi ate enywa nnyo amafuta.
SUPER CUSTOM:
Nnungi ku famire naye bw’odduka ennyo enywa amafuta mangi.
COROLLA NE G_TOURING:
Zitera okufa sakabuzooba naye okusinziira ku Titus Muteesaasira owa Goodway Auto Garage e Mulago, kino kiva ku kuba nti z’emmotoka enkozi mu Uganda kale abantu bazitikka


text:
Kampala
Nadia eya D4 yingini bw’efaanana.Ekif Bbosa Ggonzaga.
Bya BBOSA GONZAGA
TOYOTA Nadia ekutte Bannakampala omubabiro mu mwaka 2012. Abavubuka abalinawo ku ssente era abatambula n’omulembe kati y’emmotoka gye bavuga. Nadia emenyeewo Toyota Ipsum, gye bagamba nti n’abatemi b’empuuta bw’awezaawo ku ssente gy’agula.
Nadia ezizze mu Uganda za bika bibiri, eyitibwa D4 yingini ssaako ne 2 liita yingini. Abantu basinze kwettanira Nadia D4, kuba y’esinga okulabika obulungi, mpangaazi ate nzigumivu ku ttaka. Naye okugigula oteekwa okuba ne ssente eziri wakati w’obukadde 18 ne 20 empya, n’ogimalirako omusolo gwa bukadde nga 9. Abubaker Mugabi owa Ssaazi Motor Garage annyonnyolwa bwati ku Nadia:
Emmotoka eno nnungi nnyo era bw’oba ogikutte bulungi si ye mmotoka ennyangu y’okufaafa. Nze eyange nnaakamala nayo omwaka mulamba nga sigikaniseemu kubanga mmanyi enkwata yaayo.
LANGI YAAYO Emmotoka eno eri mu langi nnya- kiragala, zaabu, enjeru, n’enjeru empeeruufu. David Iga, makanika mu Ssaazi Motor Garage agamba nti Bannakampala basinze kwettanira Nadia eri mu langi enjeru, empeeruufu ne zaabu kubanga ze zisinga okubalabikira obulungi.
AMAFUTA G’ENYWA Nadia D4 erina kunywa amafuta ga ‘unleaded super’, oba peetulooli, ge mafuta agagikolera obulungi. Ekkekkereza nnyo, kiromita 30 enywawo 30,000 amagenda n’amadda. Etikka abantu 5 era nnungi nnyo ku famire. Edduka sipiidi 180, erina akuuma akayitibwa ‘independent suspender’ akagiyamba okufuma baalansi ku ttaka era ne bw’oba ogimazeeyo edduka bulungi nga teyuugayuuga.
SIPEEYA WAAYO Sipeeya waayo munti mu katale, ssente ze zikusalako. Okugyambaza obulungi yonna emalawo akakadde kalamba olwo obeera otaddeko emipiira gyonna nga mipya ne liimu zaako nga mpya.
ENDABIRIRA YAAYO Giwe amazzi agamala era bw’oba ogenda lugendo luwanvuko ekitono ennyo Nadia emenyeewo Ipsum mu mmotoka z’abavubuka Enywa mpola ate y’eragika mu banno teekamu liita z’amazzi ttaano. Labirira bulungi pulaaga zaayo, fi rita ya woyiro ne firita y’empewo. Bw’oba obirabiridde bulungi kiyamba yingini yaayo okuwangaala ennyo.
EBIGYONOONA Wayalingi yaayo bw’ebeera embi kigiretera okunywa ennyo amafuta, kinafuya ggiya zaayo ssaako ne buleeci okunafuwa. Olina okugiwa amazzi agamala bw’otakikola nakyo kigyonoona. Bw’obeera ku luguudo okuli akalippagano, bw’oyimirira giggyeemu ggiya okwewala okuzikizazikiza ekitta yingini. Fuba okulaba nti amafuta g’ennywedde ge matuufu kubanga ebicupuli bittira ddala yingini.
Nadia nga bwefanana Ekif;Bbosa Gonzaga.
.


text:
Rwasha
Federeshion ya Rwasha (Rwasha) ye'nsi esinga obunen munsi yonna. Ebituundu byaayo bli mu Bulaaya ate ne mu Eezia. Rwasha erina booda ne'nsi kumi na nya, Noowe, Finilandi, Estonia, Lativia, Lithueenia, Bupoolo, Belarus, Yukrein, Jooja, Azerbaidžan, Kazakstan, Cayina, Mongoolia ne North Korea. Ekibuga kya Rwasha ekikulu ciyitibwa Moosko.
[kyusa] Ebwaafayo
Mu mwaaka 1700 Pietro Ssemaanyi yavuumbula obwakabaka bwa Rwasha. Mu 1917 ba Bolshevik baawaba obufuzi nebajjakko kabaka Nikolai II. Mu 1922 ba Bolshevik baavumbula Soviet Union. Mu 1991 Soviet Union yagwa kaakano Rwasha ne baddamu okugiyita Rwasha naye obwakabaka tebwazibwawo.
[kyusa] Obufuzi
Rwasha ya nsi ezegatta, oba federeshion. Omukulembese we'nsi ye prezideenti. Prai minista (katikkiro) yaalondo presidenti naye ne paalamenti erina okumukkiriza. Prezidenti asobola okufuga taamuzi biri ku murundi gumu naye nga wayiseewo ebbanga asobola okuddako.
Kaakano prezidenti wa Rwasha ye Vladimir Putin, katikkiro ye Dmitry Medvedev.


text:
Emboozi z’omu kisenge
OMWANA atabukidde ssenga we n’amutwala mu kkooti ng’amulanga kulemera mu nju kitaawe gye yamuwa.
Robison Kabuye yattunka ne ssenga we Moreen Naggayi. Kabuye yagambye nti kitaawe yafa ng’akyali mwana muto n’amuleka mu mikono gya ssenga ng’omukuza.
Yategeezezza nti ye mwana yekka gwe yaleka era eby’obugagga bwa kitaawe okuli n’amaka ge agasangibwa e Salaama mu ggombolola y’e Makindye byali birina okuddukanyizibwa ssenga we ono kyokka nga bw’akula alina okubiwa mutabani we ono okusinziira ki kiraamo.
Kabuye yagambye nti kati akuze amaze n’okusoma asobola okuddukanya ebintu bino kyokka ssenga abiremedde ate talina b’akika kumuyamba.
Bannamateeka basazeewo okuwandiikira ssenga w’omwana ono ebbaluwa batuule mu nsonga zino balabe engeri gye bazigonjoolamu n’okulaba ani mutuufu.


text:
Bya R. Mugerwa
ISAAC Isinde ne Robert Odongkara: Abazannyira mu St. George, baawangudde engule mu liigi ya Ethiopia.Oluvannyuma lwa St. George okuwangula ekikopo kya liigi, Isinde yaweereddwa engule y’omuzibizi wa liigi ate Odongkara n’alya engule y’omukwasi wa ggoolo.
Bannayuganda abalala abali mu ttiimu eno kuliko; Sula Matovu, Mike Serumaga ne Patrick Edema.
Martin Kayongo:
Ttiimu ye eya AIK Stockholm yawuttudde Hacken (3-1). AIK eri mu kyakusatu n’obubonero 24 mu mipiira 14 mu liigi y’e Sweden. Mutumba yabadde ku katebe eddakiika 90.
Henry Kalungi: Tebyamugendedde bulungi oluvannyuma lw’oku-weebwa kaadi emmyuufu mu ddakiika y’e 86 nga ttiimu ye eya Richmond Kickers ekubwa Wilmington Hammerheads (1-0) mu liigi ya Amerika. Richmond Kickers yaamusanvu n’obubonero 20 mu mipiira 16.


text:
Kampala
Mwanje Ekif; Ssenabulya Bagalayina
Bya S Baagalayina
OMUSANGO gw’okutta owabodaboda w’e Lukaya Geoffrey Kazoora n’atemwako n’omutwe ogumazizza Hajji Muhamad Ssekyewa n’abaana be bana ku limanda, omulamuzi wa Kkooti Enkulu e Masaka, Vincent Kibuuka Musoke
agutyemudde.
Ettemu lino lyakolebwa nga May 20, 2008 ku kyalo Kakwanzi e Lukaya. Hajji Ssekyewa n’abaana be Bashir Mwanje gwabamezze ate abaana abalala Uthman Kalungi, Sulait Ssenfuka ne Muhamood Lubowa bo bejjeerezeddwa.
Obujulizi obwaleeteddwa bwakakasizza kkooti nga Mwanje bwe yatta Kazoora pikipiki n’agitwalira kitaawe banoonye akatale bafune ssente.
Abaana ba Hajji abalala okuli Kalungi, Ssenfuka ne Lubowa wadde muganda waabwe Mwanje yabadde abalumiriza nti nabo beetaba mu kutta omulamuzi n’abayambi be bonna bakkiriziganyizza nti, obujulizi obubaleeteddwaako bunafu.
Hajji: Nsaba kisonyiwo, ndi HaJji mulamba n’abaana nzadde abasoba mu 12 naye okuzaala bwe kutyo tomanya nti ozaaliddemu n’emiyaayu.
Emyaka 68 sirina bbala lya bubbi wadde gye nzaalwa e Nkozi era sisibwangako mu kkomera nnangibwa bwemage.
Mulamuzi: Ggwe kennyini Hajji weeyisa mu ngeri etekuweesa kitiibwa.
Hajji Ssekyewa
Hajji: Bwendi bwe ndi, ebyange byonna byasaanyizibwawo lwe nakwatibwa n’abantu bange baasaasaana nange sikyayinza kulinnya kigere ku kyalo ebbanga lye mmaze mu kkomera limmale ng’ende ngwe ku mawanga.
Mwanje: Nsaba kkooti ensonyiwe, ssittanga ku muntu era ssimanyi bwe bamutta.
Mulamuzi: Teri ssomero gye batendekera kutta bantu ne kaakati olina obusobozi obutta wadde kitaawo oyo.
Hajji ku myaka 68, oli muzadde mubi ataawa kifaananyi kirungi eri mutabani wo Mwanje n’eri abazadde abalala.
Akapikipiki ak’obukadde obubiri ne kasaanyaawo obulamu bw’omuvubuka omuto Kazoora! Wayagala ssente ez’amangu n’osalawo okuzza omusango, nkukalize emyaka munaana.
Ggwe Mwanje nkusibye emyaka 15 ku gw’okutta ate ne nkusiba emyaka 12 ku kubba pikipiki. Abalala mwejjeeredde.
Muli baddembe okujulira mu kkooti esingako mu nnaku 14 okuva kati.


text:
Masaka
Muwonge (ku kkono) owa Kamuwunga ng'attunka n'omuzibizi wa Police e Bbulakati.
Bya Ssennabulya Baagalayina
ABATEEBI ba Kamuwunga FC singa amaanyi ge baakozesezza mu nnumba ze baakoze ku Police FC nga ge basimuzza n’omupiira okugenda mu katimba, obuwanguzi bwandibabadde mu ttaano.
Omupiira guno ogwazanyiddwa mu kisaawe e Bbulakati-Lukaya mu mpaka za' Ssempijja Independence Cup', Police yaguwangudde 1-0 ku lukisakisa.
Omukwasi wa Police, Ronald Wejuli, ye yabadde omuzannyi w'olunaku bwe yalemesezza John Muwonge, Frank Mutesi ne Mike Muwonge okumuteeba.
Mu mirala, Lions FC yalemaganye ne Road Toll (1-1) ate Bodaboda yafuntudde Nabisoga (4-1). Ekikopo kyassibwawo omubaka wa Kalungu East mu Palamenti, Vincent Bamulangaki Ssempijja mu kaweefube w’okuzuula ebitone mu bavubuka.


text:
Kampala
Omubaka Nsereko ng'ali mu kaguli ka kkooti ya Buganda Road. Ekif: Eria Luyimbazi
Bya Prossy Nanziri ne Eria Luyimbazi
OKUWULIRA omusango omubaka Muhammed Nsereko (Kampala Central) mw'agambibwa okukuba omuserikale wa poliisi kwatandise era Gavumenti yaleese abajulizi bana okumulumiriza.
Babiri ku bajulizi bano okwabadde Godfrey Musobya( agambibwa okukubibwa) ne Sam Omara, omuduumizi wa poliisi y'obukiikakkono baawadde obujulizi, Musobya n'attottola engeri Nsereko gye yamukuba n'atuuka okumuwangulamu amannyo abiri(2).
Musobya yategeezezza omulamuzi Julius Borore owa kkooti ya Buganda Road nti oluvannyuma lw'okumukuba Nsereko yamusaba densite emwogerako nga owa poliisi, wamu n'essimu ya mukama we Rusoke Kituuma (atwala poliisi ya Kampalamukadde) n'amukubira n'amutegeeza nti singa tayanguwa kumukima (Musobya) ajja ku musanga ng'amwokezza.
Oluvannyuma bannamateeka ba Nsereko abaakulembeddwaamu mwannyina Sauda Nsereko, baaleese akatambi okulaga nti omuntu waabwe si yeyakuba Musobya. Mu kataambi Nsereko yali ategeeza nga Musobya bwe yaddukira ewuwe n'amusaba amuyambe amutaase ku bantu abaali baagala okumutta.
Mu katambi ke kamu era Nsereko abuuza ensonga eyinza okumuweesa omuntu gw'akubye amazzi, era kawunzika nga Musobya ategeeza ng'omuntu gwatamanyi bwe yamubuuza kye yali akola awo obudde obwo ( okumpi n'amaka ga Nsereko) era n'amukuba ekikonde.
Oludda oluwaabi olwakulembeddwa Patricia Chingtho,luwakanyizza akatambi kano nga lugamba nti tekamalaayo buli kyaliwo, wabula omulamuzi n'ategeeza nti bwe banaatuuka we baagala okukawaayo ng'ekizibiti, buli ludda lujja kuweebwa omukisa okwogera ku nsonga eno.
Ye Omara yategeezezza nga bwe yategeezebwa nti Nsereko akubye owa poliisi wabula ng'alemesezza Kimuuma okumukwata, yeesitula n'agendayo n'amuwaliriza okutuula ku kabangali ya poliisi.
Bwe baatuuka ku poliisi ya Kampalamukadde gye baasanga Musobya eyayongera okulumiriza Nsereko nti ddala ye yamukuba, era wano we Omara we yalagirira aggalirwe.
Oluvannyuma lw'okuwa obujulizi bwe, bannamateeka ba Nsereko baabuuzizza Omara ebibuuzo ebyatuuse okumuggya mu mbeera n'addamu nga bw'ayagala, bwe batyo ne basaba asibwe olw'obutassa mu kkooti kitiibwa, era nga gye byaggweredde, basabye atwalibwe akeberebwe omutwe kubanga kirabika si mutereevu bulungi.
Wano Omara yabadde abuuziddwa ebibuuzo ebikwata ku buyigirize bwe n'addamu nga bw'asonga mu munnamateeka olunwe nti wano (kkooti) tali mu minisitule y'abakozi gy'alina okwogerera ku buyigirize.
Omara era yabuuziddwa ku ngeri poliisi gy'ekolamu emirimu gyayo, kubanga Musobya yabadde ategeezezza nga bwe yali avuga pikipiki nnamba UDD 103G, so nga yali ku mirimu mitongole.
Mu bukambwe obussukiridde, Omara yazzeemu nga bw'atasobola kunnyonnyola nkola yaabwe.
Emirundi ebiri nga bannamateeka bateegeza nga bw'alina emmundu era nti asaanye emuggyibweko, kyokka n'ategeeza nti wadde alina emmundu, teyayingidde nayo mu kkooti, era nti yabadde alina laadiyo ya poliisi etaabaddeko era nga tasobola kugibawa.
Omulamuzi bw'atyo yayongezzaayo okuwulira omusango guno nga tawuliriza bajulizi balala, n'alabula oludda oluwaabi okusomesa omujulizi waalwo ku ngeri gy'alina okweyisaamu ng'ali mu kkooti.
Omusango guddamu nga September 27.


text:
Kampala
Nabbi Mbuya ku kkooti. Ekif: Henry Nsubuga
Bya Henry Nsubuga
AKULIRA abalamuzi mu kkooti e Mukono, Mary Ikiti yasindise Omusumba w’abalokole e Mukono mu kkomera e Luzira ku bigambibwa nti yasangibwa ng’asobya ku mwana.
Nabbi Sebastian Mbuya Yasin Magombe owa Delivering Power Centre International ku kyalo Kitega mu kibuga Mukono, kigambibwa poliisi yamusanga mu loogi ya Bamboo mu Ggulu e Mukono ng’afutubadde ku muwala ow’emyaka 17 mu kiro ekyakeesa Mmande ya wiiki ewedde.
Omusango Mbuya yagwegaanyi nga gumusomeddwa, omulamuzi n’amubuuza oba yabadde ayagala okweyimirirwa n’akkiriza.
Eby’embi mugandawe Jimmy Mugambe eyabadde avuddeyo okumweyimirira ebiwandiiko bye yabadde nabyo byabadde matankane. Akomezebwawo nga October 1.
Ebirala....
Omusumba bamukwatidde mu loogi n'akawala k'essomero


text:
Bya Deus Kiriisa
Omuvubuka ng’alaga essaati erimu ekiraka.
ABAVUBUKA abamanyi okulya esswaga ennaku zino bambala essaati z’ebiraka (patched shirts). Ebiraka bino bitera kubeera ku mikono nga byawukanira ddala ku langi y’essaati.
Job Kirevuntende omukugu mu byokwambala okuva mu Abrian Fashion Collection mu Kampala agamba nti essaati zino zaaliwo edda naye kati zikomyewo ku mulembe.
Zisinga kuva mu mawanga nga Turkey, ne China. Essaati zino zijjira mu bika eby’enjawulo naye ng’ezisinga za nkola ya fiitingi era omuvubuka bw’agyambala emulabisa bulungi.
Zitungibwa okusinga mu matiiriyo eya kotoni ne lineni. Ekya langi nakyo tokibuusa maaso. Zinyuma nnyo mu langi enzikivu naddala enzirugavu, kitaka mpozzi ne bbulu omukwafu.
Agattako nti essaati zino zambalwa mu budde bw’okulya kaasi naddala ku wiikendi. Wabula osobola n’okugitwala mu ofiisi naddala mu nnaku ezisemba mu wiiki nga Olwokutaano.
Okunyuma oteekwa okugyambalirako empale ya fiitingi naddala eya kkaki.
Wabula agamba nti bw’oba ogula weegendereze oleme kugula za bicupuli.
Osobola okwambalirako engatto za kanvaasi, oba ‘short boots’. Zigula wakati wa 30,000/- ne 70,000/- okusinziira ku ggwanga gye zivudde n’ekifo w’oguze.


text:
Mbale
Aba Lions nga bali n’ebintu bye baawaddeyo.
ABANTU abasoba mu 120 okuva mu maka 21 e Buduuda - Mbale abaabuutikirwa ettaka gye buvuddeko bafunye akaseko ku matama.
Aba Lions Club International ab’ettabi ly’e Kampala babatonedde ebintu ebibalirirwamu doola 6,000 eza Uganda obukadde 15. Omukolo gwabadde Buduuda wiiki ewedde.
Ebintu bye baabawadde mulimu bbulangiti, obutimba bw’ensiri, amatundubaali n’ebirala.
Joseph Kiwanuka akulira Lions Club eno mu Uganda yasiimye ab’ekitongole kya Red Cross olw’omulimu gwe bakola okudduukirira abantu b’e Buduuda n’asaba n’ebitongole ebirala okubeegattako kubanga embeera gye balimu si nnungi.


text:
Kampala
Bya HENRY KASOMOKO
Omuserikale wa poliisi ya Kira Road ng’asitudde omwana eyalondeddwa.
OMWANA atannaweza mwaka asangiddwa ng’asuuliddwa ku mabbali g’ekkubo e Naguru II awayitibwa Bank Village ku ssaawa 2:00 ez’ekiro ku Lwokuna.
Yalondeddwa abantu abaabadde bayita mu kkubo lino. Baakubidde Ssentebe wa LC mu kitundu kino eyategeerekeseeko
erya Akankwasa naye eyakubidde poliisi n’ejja n’etwala omwana ono ku poliisi ya Kira Road gye yasuze oluvannyuma
n’atwalibwa mu Ssanyu Baby’s Home gy’akyakuumirwa.


text:
Kayihura ng’ayogera eri abatuuze.
Bya Ali Wasswa
OMUDUUMIZI wa Poliisi, Lt. Gen. Kale Kayihura alabudde ebibinja ebyagala okutabangula Kasese nga byerimbika mu mawanga oba mu byobufuzi okukikomya nga tannabakwatako.
Yalagidde poliisi okuyigga abeenyigira mu bikolwa bino bavunaanibwe. Okulabula kuno yakukoledde mu kabuga k’e Muhokya ku Mmande gye yasisinkanye abatuuze abaalumbiddwa abazigu ne batta owapoliisi n’okulumya abalala ku Lwokutaano.
Kirowoozebwa nti okutuuza Omukama wa Basongola, Rutakirwa Ivan Bwebale ku ntebe kwe kwavuddeko obuzibu. Okuva omukolo guno lwe gwakolebwa, wazze wabaawo okuwaanyisiganya ebisongovu era ekibinja ky’abavubuka Abakonjo kyalumba Rutakirwa ne batwala bbendera, eng’oma n’ebintu by’Obukama bwa Basongola.
Bbo Abasongola baamuloopedde ng’abakulembeze ba Disitulikiti y’e Kasese bwe bakoze ekinene okusiga obukyayi nga beeyambisa emikutu gya leediyo z’omu kibuga Kasese.
Wabula Kayihura yalabudde abassaako Omukama wa Basongola nti balina okusooka okugoberera Ssemateeka ky’alambika nti balina kusooka kumanya oba abantu bakyagala.
Nga tannagenda Muhokya ne Kisongora, yasoose kulambula baserikale be abaalumizibwa okuli akulira poliisi y’e Muhokya, Sande Levi eyafumitiddwa amafumu n’ebiso ne munne Wilson Madulu n’omuntu waabulijjo kati abapoocera mu ddwaaliro ly’e Kirembe. Yalagidde batwalibwe mu ddwaaliro e Mulago bafune obujjanjabi obusingako.
Yakuzizza omuserikale Alfred Lushenge okuva ku ddaala lya SPC n’amussa ku lya PC olw’okutta abazigu ab’emmundu basatu bwe yeekukuma emabega w’oluggi. Yakyalidde n’amaka g’omuvubuka eyalumiziddwa n’abasuubiza nti Gavumenti yaakumuyamba.


text:
Kampala
BAKADDE bange baafa nnina emyaka 17 gyokka.
Kino kyali kiseera kizibu kuba nnalina okuva mu ssomero oluvannyuma lw’okubulwa ampeerera.
Nze Brenda Nakalema, 21 mbeera Nansana kyokka nzaalibwa Kiwawu, Mityana.
Omwaka 2006 gwantandikira bubi kuba mu mwaka guno mwe nnafiirirwa bazadde bange.
Wano mukwano gwenge we yandeetera e Kampala n’anfunira n’omulimu mu wooteeri emu.
Mu kukola mu wooteeri eno, omusajja omu we yansanga n’ansaba omukwano. Teyampa budde kumwetegereza y’ensonga lwaki mu bbanga ttono nnakkiriza era n’antwala ewuwe ne tutandika obufumbo.
Mu butuufu emize gye gyannema okugumiikiriza kuba yali lujuuju y’ensonga lwaki yalemwa okummalira ebizibu byange okukkakkana nga mmuviiridde ntandike obulamu obupya.
Gye buvuddeko nnafunye mwanamulenzi Moses eyatuukirira n’ansaba mwagale.
Okuva lwe twayagalana, ntandise okutereera n’okunyirira. Ebisaanyizo byonna abiyise era ntandise okulowooza ku ky’okumuwa ebyange byonna.


text:
Kampala
SSENGA akakodyo k’okukomba ebbakuli y’omukyala nga mugenda okwegatta kakolebwa ddi?
Nga mukyali mu kwenoonya, nga mutandise okwegatta oba nga munaatera okumaliriza emikolo?
Nkakozesa nnyo naye simanyi budde butuufu we nnina kukakozeseza.
Nnyamba.
EBINTU by’okwegatta mwana wange tebirina mateeka gagobererwa.
Buli muntu y’amanyi munne w’acamukira era kiki ky’alina okumukolera mu kiseera ekyo.
Akakodyo kano waliwo abakakozesa mu kiseera ky’okwenoonya ate abamu bakakozesa baatandise dda emikolo. Kye mmanyi nti ggwe ne munno mwe mwebeerako n’obuyinza okukola ekyo ekibasanyusa nga muli mu mikolo.


text:
Kampala
Omusajja ng’asitudde omuwala ekimu ku bintu ebigumizza omukwano n’omulaga nti omufaako naddala nga muli ‘awutu’.
NZE Claire Nalubwama mbeera Mukono. Ntunda mu dduuka era nafuna omwagalwa wange eyasooka nga nkyasoma mu S.5. Bwe twalinga tudda awaka nga ggaayi ono amperekerako nankomya okumpi n’ewaffe naye ng’olumu nze muwerekera ne ndyoka nzira ewaffe.
Wabula olumu twatuukanga kiro naddala nga batutadde obudde buyise. Olunaku lwe sisobola kwerabira lwali Lwakuna mu 2009. Ggaayi ono yampita okumukyalirako ewaabwe ne tulagaana okusisinkana ku ssaawa nga 5 ez’oku makya nga bakadde bagenze ku mirimu.
Awaka baakozesanga mulyango gwa manju era nange mwe yampisa okutuuka mu ddiiro. Nasangawo mutowe ow’emyaka 5 era twalwawo nga tunyumya ng’eno bwamudeddereza yeebake.
Olwasumagiramu ne tumutwala mu kitanda kye olwo ne tudda mu ddiiro ne twegyaga. Kaali kaseera kazibu nnyo kubanga gwe gwali omulundi gwaffe ogusooka buli omu okulaba ku mubiri gwa munne n’okukola ebintu bino. Twenywegera nga bwe tweyambula mpolampola era yali anneesigamizza ku kisenge tugenda okutandika okulya ebintu, maama we n’akomawo. Nzenna natuuyana nga njagala ettaka limmire. Nayambala ekiteeteeyi kyange ne mpita ku mukadde ne nziruka ekikumi.


text:
NAKAWA
Abasuubuzi nga bali mu katale bakola.
Bya DICKSON KULUMBA
ABASUUBUZI abakolera wabweru w’akatale k’e Nakawa basabye KCCA okwanguyaako okumaliriza okubazimbira emidaala emabega w’akatale kano, bawone obweraliikirivu bw’okubagoba bwe balimu ensangi zino.
Kino kiddiridde KCCA okuweereza maapu eraga ng’ekitundu kino abasuubuzi mwe bali, bwe kiri eky’oluguudo era ng’essaawa yonna bwe lunaatera okutandika okugaziyizibwa.
Ate gye buvuddeko ekitongole kya Umeme kyayita abasuubuzi bano ne kibategeeza nti abo bonna abakolera wansi wa waya z’amasannyalaze baveewo kubanga essaawa yonna singa ekitongole kyagala okuddaabiriza layini zaakyo.
Baabategeezezza nti n’ ekirala obuzibu bwonna obugwawo nga buva ku masannyalaze, ekitongole tekivunaanyizibwa. Era basabibwa obutazimba nga bagenda waggulu.
Ssentebe wa Kiosk Zooni, Hassan Muwonge yategeezezza nti kituufu omu ku bantu ba KCCA yamuleetera maapu eraga nti ekitundu kyakuliibwa oluguudo lwe baagala okugaziya okuva ku Lugogo By-Pass okudda e Jinja.
Yayongerako nti mu pulaani y’akatale kano akaazimbibwa mu 1997, ekitundu kino kyalekebwawo nga paakingi y’abantu abajja okugula mu katale era abasuubuzi okugira nga bakikoleramu lwakuba ebizimbe by’akatale ebiri emabega, tebinnamalirizibwa!
“Kituufu nti abantu baffe bali mu bweraliikirivu, naye nsaba okubagumya nti we bali baliwo mu mateeka, nga bwe tukolagana ne bakama baffe okulaba ng’emidaala gy’akatale egikyasigaddewo gimalirizibwa,” bwe yategeezezza.
Yasabye n’abakulu mu KCCA obutayisaamu maaso bakulembeze b’abasuubuzi, era nti bwe babaako bye baagala okukola kyandibadde kirungi ne basooka okwogera nabo ne babayamba.
Wabula omwogezi wa KCCA, Peter Kaujju yategeezezza nti banoonya ssente basobole okumaliriza emidaala gino nga bakolagana n’ekibiina ekibagatta.


text:
Kampala
Akulira Poliisi y''''oku William Oribariho ng''''asoya Isma Ssentongo amanyiddwa nga Kiwok
Bya MOSES LEMISA
POLIISI y'oku Kaleerwe ekutte omwana abadde yeeyambisibwa ababbi okumenya amayumba n'amaduuka.
Isma Ssentongo 13 kyokka ng'alina n'erinnya lw'omulimu erya 'Kiwoko' asula Kanyanya ng'ono aludde ng'anoonyezebwa Poliisi era ku Lwokubiri yasooka n'akwatibwa kyokka n'atoloka ku bapoliisi
Ku Lwokusatu akulira ba mbega ba Poliisi Willex Ojiambo yakoze ekikwekweto ky'okunoonya Ssentongo yekka okutuusa lwe bamukutte n'ayogera ne bakama be n'okuluka pulaani engeri gye banabbamu.
Ssentongo bw'omusanga tomusuubira kuba mubbi naye nga n'okunywa enjaga akwata kisooka.
Ng'atuusiddwa ku poliisi yasoose n'avuma abasirikale "Mwe Abapoliisi muli basiru kati ekinkwasiza kye ki kuba nze bankozesa bukozesa , wadde mu nkutte eno ensi ekyuka essaawa yonna. Nze Kiwoko gwe mukutte omuto bw'ati kale munnanga ki? Kale kasita Mukama wange Kiwoko omukulu akyaliyo" Bw'atyo Ssentongo bwe yavuluze abasirikale.
Oluvanyuma Ssentongo yalabye abasirikale balemeddeko okumwongerayo ku Poliisi y'e Wandegeya n'atandika okubabuulira ebyama "Afande naliko omubbi ng'abasuubuzi n'abatuuze bankaaba naye kati nabivaako ntikkula nnaanansi ku mmotoka , naye nga nnina bakama bange be tuli nabo mu kibinja okuli , Peter Muwonge, Fuuti Mubiru n'abalala bangi" Bw'atyo Ssentongo bwe yategeezezza.
Ssentongo ababbi babadde bamukozesa okuketta mu nnyumba z'abatuuze n'amaduuka okulaba ebintu ebirimu, olwo bwe buziba yasooka ku misoni n'alaba oba banaasobola okubba ekiro ekyo.
Abasuubuzi ku Kaleerwe bulijjo bamwasimula bugolo era baabadde basanyufu Poliisi okumukwatwa. "Oyo omwana Ssentongo eyeeyita Kiwoko atubbidde ebbanga ddene .Olumu abadde yeefula asaba obuyambi n'akonkona enju z'abatuuze mu matumbi budde bwe kakutanda n'oggulawo nti oyambe omwana ng'ababbi bayingra" Omu ku batuuze bwe yategeezezza.
Akulira Poliisi y'oku Kaleerwe William Oribariho yagambye nti Ssentongo bagenda ku mutwala mu kkooti y'abaana abato avunaanibwe omusango ogwamuguddwaako ku fayiro nnamba SD REF 17/20/06/20.


text:
Faridah Babirye Omusuubuzi e Nakasero: Ku gwe (Jennifer Musisi ) ne loodi meeya Lukwago ani akulira munne?
Omwogezi wa Jennifer Peter Kawujju: Mu mateeka agafuga KCCA amapya, Jennifer Musisi y’akulira buli mulimu gwonna mu Kampala era y’akulira ne Loodi meeya Lukwago. Kino kyeragira mu mirimu egikolebwa ekiseera kino nga gikulirwa Jennifer Musisi.
Godfrey Muyanja: Bamalaaya nga bajamawaza ekibuga nga bamansa obupiira ku nguudo mubategekedde ki?
Kawujju: Bamalaaya tubatwala ng’abantu abalala bonna mu Kampala. Buvunaanyizibwa bwa buli muntu okukuuma ekibuga nga kiyonjo era asangibwa ng’amenye etteeka avunaanibwa.
John Luswata omusuubuzi ku Arua Park: Lwaki olulimi lwe mwogera ekiseera kino lwa kugoba bantu mu Kampala n’okubakwata ne mubasiba naddala ababadde bakolera ku nguudo ?
KAWUJJU: Ababadde bakolera ku nguudo twabawa obudde obumala okuvaako era bangi baavaako okuggyako abo abataayagala kugondera mateeka . Abaavaako baagenda mu bifo gye twabasindika naddala mu butale, bangi kati bakola bulungi.
Kalid Kiweewa Owa Bodaboda: Lwaki buli lwe tukusaba okukusisinkana tubeeko bye tukugamba tokkiriza, gwe n’olemera ku kya kutugoba mu Kampala?
KAWUJJU:. Tetugaanangako kubasisinkana era ku Lwokutaano nnasisinkana abakulembeze ba bodaboda mu Kampala ne tukkiriziganya muddemu muwandiikibwe, tugenda kutereeza siteegi ate mugenda kulonda obukulembeze obupya. Tetugenda kubagoba kati.
Zayituni Najjuma Omusuubuzi: Jennifer Musisi lwaki musindika abaserikale bammwe abagoba abantu ku nguudo ate ne bayingira ne mu butale okututawaanya?
KAWUJJU:Tetusindika baserikale baffe mu butale era ekyo tetukimanyi. Oba weekiri tugenda kukinoonyerezaako tuzuule obutuufu bwakyo era tugenda kuvaayo n’ekiwandiiko eky’enjawulo
Gabriel Kasigwa: Wagobye abakolera ku nguudo nga tomaze kubategekera gye bagenda ate nga Loodi Meeya yakuwabula n’ogaana lwaki?
KAWUJJU: Kikyamu okugamba nti abantu abo tetwabategekera. Twateekawo ebifo ebikalu 8,000 mu butale obwenjawulo mu Kampala era bangi ku basuubuzi baafuna dda we bakolera. Abatannaba kufuna mukebere mu mawulire mwe twassa ekirango.


text:
Bya Ahmed Kateregga
NGA Uganda enoonya abantu abaazaalibwa nga October 9 1962 beetabe mu kukumba ku ntikko y’ebijaguzo by’ameefuga aga 50 e Kololo nga October 9 omwaka guno, ne Buganda yandibadde yanoonya dda abazaalibwa nga May 24 1966 beetabe mu kukungubaga okw’okujjukira nga bwe giweze emyaka 46 bukya magye ga Obote galumba Olubiri lw’e Mmengo ne gasanayaawo Obwakabaka.
Omukolo gw’okukungubaga ogwasooka gwaliwo nga May 24 1996 nga Pulezidenti Yoweri Museveni yaakalayizibwa nga May 12 oluvannyuma lw’okuwangula okulonda kwa Pulezidenti okwasookera ddala nga May 9. Omukolo gwali mu Lubiri e Mmengo era gwetabwako n’eyali akutte ekyokusatu mu kalulu Muhammad Kibirige Mayanja.
Kabaka ye yali nannyini mukolo n’alombojja ebikolobero kawenkene Obote gye yakola Buganda n’Abaganda mu nsasagge ya 1966. Mu kwanukula, Pulezidenti yasuubiza nti amagye gaali gagenda kugumbulukuka mu Lubiri gadde e Bombo, Omungereza gye yagaleka.
Mu December wa 1997 amagye gaava mu Lubiri ne gadda e Bombo era Kabaka n’akwasa Kabaka ekyapa ky’Olubiri ku mukolo ogwali ku Wankaaki ogwaliko n’eyali Minis-ita avunaanyiizbwa ku nsonga z’obwapulezidenti Mw. Med Ssozi Kaggwa.
Bingi byayogerwa ku kiki ekisaanidde okukolera mu Lubiri. Abataka n’abazzukulu nga bagamba nti luddemu ogwalwo ng’Olubiri olukulu olw’Obwakabaka bwa Buganda era Twekobe eddemu okubeera amaka amatongole aga Kabaka ali ku Namulondo.
Pulaani ez’enjawulo ez’okulaakulanya Ol ubiri
Kyokka ate ng’abalala bagamba nti Olubiri olwamala okuyiibwamu omusaayi terukyasobola kuddamu kubeera lukulu mu Buganda.
Nti Twekobe yali ddala ttambiro lya basajja ba Obote ne Amin, ne Kabaka yennyini tanyumirwa kugisulamu oba okwegazaanyiza mu Lubiri olwo. Kyokka bangi nga bagamba nti Olubiri lusobola okukansirwa ne luddamu okukola emirimu gyalwo.
Awo eyali Minista w’abavubuka Charles Peter Mayiga kwe kujja n’ekibiina kya Ssuubi lya Buganda omwali ne mikwano gya Buganda, abaakolanga ebijjulo mu Lubiri Kabaka n’agabula Obuganda ensimbi ezaavangamu ne ziddaabiriza Twekobe. Kaweefube w’okuzimba Twekobe yawomerwamu ddala omutwe ogwali gukulemberwa munnamakolero James Mulwana era ne Pulezidenti Yoweri Museveni n’awaayo akawera ku nsonga eno.
Awo embaga ya Kabaka ey’ekyasa we yatuukira mu 1999 n’ekolerwa mu Lubiri, era ne luba ng’olwali lukanziddwa n’okwambulula ebibamba, ebikolobero n’ettemu ly’ensasagge ya 1966 n’effugabbi lya Obote ne Amin.
Kyokka Kabaka yali azimbye Olubiri olulala e Kireka, olw’okusasulwa ennyumba ya Namasole we Idi Amin gye yali amuwadde e Nakasero, kyokka n’eyingizibwa mu maka g’Obwapulezidenti. Eyali Minisita avunaanyizibwa ku nsonga z’Obwapulezidenti, Kintu Musoke yakola nnyo mu Gavumenti okuzimba ennyumba eno.
Kabaka yennyini yali yakuba dda Olubiri lwe e Banda, awaali ewa jjajjaawe C.S. S.Kisosonkole, eyali Katikkiro wa Buganda era kitaawe wa Namasole we. Okutuusa kaakati, luno lwe Lubiri Kabaka mw’akolera emirimu gye, bw’aba tali mu lw’e Bamunaanika lwe yasikira ku kitaawe Sir Edward Muteesa ll.
Buganda bwe yafuna ekirowoozo ky’okuzimba yunivasite, abantu abamu baaleeta ekirowoozo ebeere mu Lubiri. Kyokka kino ne kigaanibwa wadde amasomero, Obote ge yaggyamu ng’alufudde enkambi gazzibwamu. Abalala ne bagamba nti mubeeremu ekisaawe ky’ennyonyi ekinaakolanga ku ng’endo ez’omunda mu ggwanga.
Mu baaleeta ekirowoozo kino mwe mwali musajja wa Kabaka ow’e Mawogola, Sam Kutesa. Kino nakyo baakisambajja. Awo nnaggagga Habib Kagimu kwe kujja n’ekirowoozo lufuuke ekibuga ekyomulembe ekiri ku mutindo gw’ensi yonna nga bw’olaba Dubai mu Bwakabaka bwa United Arab Emirates, oba ekizinga kya Hong Kong mu China.
Omukulembeze wa Libya Col. Muammar El Qadaffi yakiika mu Bulange n’asisinkana Katikkiro J.B. Walusimbi ne Nnaabagereka Sylivia Nagginda n’asaba Libya ne Buganda zikole endagaano ey’okuddabbrizia Olubiri lubeere ekibuga ekyomulembe n’okuddaabiriza n’okugaziya Bulange okugiggya Amin we yagireka mu 1979, kyokka na kino ne kisambajjibwa!
GAVUMENTI YA BUGANDA
Eky’omukisa wadde eby’Olubiri ne Bulange bikyagaanye, kyokka Kabaka afubye okulaba ng’ekizimbe Muganzirwazza kimalirizibwa e Katwe ne kibeera ekikikubagizo.
Singa Mmengo yakkiriza okuzzaawo gavumenti ya Buganda nga bwe kyakkaanyizibwako eyali Katikkiro Joseph Mulwanyammuli ne gavumenti eya wakati, Bulange ye yali ey’okubeera embuga enkulu eya gavumenti eyo nga bwe gwali okuva mu 1955 okutuusa mu 1966, n’olwekyo yandidaabiriziddwa n’okumalirizibwa.
Naye abatunuulizi bagamba nti Buganda okulemwa okuddaabiriza Olubiri bukya Obwakabaka buddaawo mu 1993 naddala nga lumaze okugumbulukamu amagye mu 1997, ne muba nga mukyalimu ebitooke n’ebikata bya lumonde, wakati mu kibuga ekidduka ku misinde egya yiriyiri, kabonero akalaga nti tulinga ekitaba ekitakuluta.
Ekirala ekyebuuzibwa nti okusinziira ku byogerwa abamu ku bakungu n’abawujja obunyama mu gavumenti eya wakati n’e Mmengo, enjuuyi zombi zirina kye zaayiga mu nsasagge ya 1966, oba twetegekera kugiddamu nga Abazungu bwe baddamu Ssematalo owookubiri mu 1939 oluvannyuma lwa Ssemalato wa 1914?


text:
Oba oyinza okulonda ng’okozesa omukutu gwa yintanenti. Wandiikamu ekigambo Hipo.com oggulewo peegi. Ojja kulaba ekigambo PAM Awards ekikooneko kikuleetere olukalala lw’abayimbi n’ennyimba abavuganya. Kyokka Salim yagambye nti omuntu okukozesa omukutu gwa yintanenti oteekwa okuba ng’olina akawunti ya Face book.
Olina okulonda omulundi gumu gwokka. Ssentebe w’akakiiko akategesi k’empaka zino, Mw. Isaac Mulindwa yagambye nti empaka ez’akamalirizo zigenda kubeera Lugogo Cricket Oval nga November 5,2011.
Yagambye nti bamalirizza okunoonya abayimbi oluvannyuma lw’okutegeka ebivvulu e Ggulu, Lira, Jinja, Mukono, Mbarara n’e Masaka.


text:
Enkokola ensiiwuufu naddala ku mukyala oluusi zimulemesa okwambala engoye eziraga emikono ng’atya enkokola okulabika.
Angel Kisakye akolera mu saluuni emu e Wandegeya agamba nti alina ekizibu kino, waliwo by’asobola okukola enkokola ne zitereera.
Kamula omubisi gw’enniimu osiige ku nkokola. Gulekeeko okumala eddakiika 15, oluvannyuma . Nnyika akagoye mu mazzi agabuguma oyise w’osiize amazzi g’enniimu, ojja kulaba nga zitereera.
Ekinzaali ekiganda nakyo kimalawo obutulututtu obubeera ku nkokola.
Kisekule n’ebikoola byaakyo weesiige ku nkokola. Bw’omala siigawo omubisi gw’enjuki, olususu lujja kutereera.


text:
Namboole,Kampala.
Chameleone ng’alaga ennyumba z’abapangisa z’azimbye e Namboole.
Bya MARTIN NDIJJO
OBUSAJJA obwo mubugambe bulekere awo okunneerijjako kubanga nze nnabuyitako dda...
Bwatyo Jose Chameleone eyeepaatiikako erya ‘Dokita’ bwe yakontodde ng’alambuza omusasi waffe ennyumba z’agamba nti yazizimbidde mukazi we Daniella Atim, mu kiseera kino ali mu Yitale.
Yagambye nti, “oyo Bebe Cool alage k’alinawo ate Bobi Wine alekere awo okumwepimako kubanga nze munene.
Bwe batang’endako mpola, mu wiiki emu nnyinza okusabuukulula olubiri lwange olw’e Munyonyo oba Abba Villas e Bwebajja.
Boogedde bingi nga nsirise naye ebya Chameleone si bigambo. Kale ne Bebe atulage ke yeekoleddewo bw’aba ng’akalina ate oyo Bobi naye atulage eryato w’alisimba bwe kitaba kiwaani.
Kati kambakube omuziki ne ssente mbalage nti nze Chameleone atagenda, atakogga ate atagejja”.
Bwatyo Chameleone eyabadde mu kulambula ennyumba z’abapangisa (apartments) z’azimbye e Namboole okuliraana ekisaawe ky’omupiira ku Lwokubiri obwedda bw’awaga.
Ekifo kino akituumye Daniella Villas era mulimu enju eza kkalina nnya (z’ennyumba munaana ezipangisibwa) ye z’agamba nti zaamuamzeeko akawumbi n’omusobyo.
Chameleone obwedda ayogeza amaanyi eno nga bw’avimba (ng’enjogera y’ennaku zino) yagasseeko nti, “Mpulira ow’e Ntinda (Bebe) bamugobaganya mu nnyumba ajje mmufunire w’agira ng’asula okumala omwaka gumu ku bwereere nga bw’anoonya gy’alaga.”
Chameleone eyabadde atambulira mu mmotoka ye ey’ekika kya Range Rover eriko nnamba za Dokita.


text:
Kampala
TUKULINA: Omulamuzi owa kkooti ento e Ntungamo, Gaston Kamugisha yakwatibwa lwa kulya nguzi. Wano ng
Bya ALICE NAMUTEBI
OMUYIMBI Ronald Mayinja aba yaakamala okufulumya oluyimba lwe ‘Africa’, olwoleka enguzi mu Uganda nga bw’esensedde buli kitongole, Kaliisoliiso wa Gavumenti naye n’afulumya lipoota ye mu 2008 ng’alaga nti ekitongole ekiramuzi kikwata kyakubiri mu kulya enguzi!
Kyokka guno si gwe mulundi ogusoose Kaliisoliiso wa Gavumenti okwasanguza enguzi mu kitongole ekiramuzi. Lipoota ze mu mwaka gwa 1998, 2003, 2008 zibadde ziggumiza ensonga eno. Weebuuze nti nga tugenda okujaguza emyaka 50 bukya twefuga, ensobi yakolebwa wa evuddeko enguzi okusensera eggwanga lyaffe n’etuuka ne mu balamuzi?
Eyali Kaliisoliiso wa Gavumenti. Mw. Raphael Bakku bwe yaali alambulula lipoota ya 2011 ku buli bw’enguzi, yategeeza nti ekitongole ekiramuzi kikwata ekifo kyakubiri mu kulya enguzi! Nti obuli bw'enguzi mu kitongole kino bwali bweyongeredde ddala okuva ku bitundu 34 okutuuka 59 ku buli 100 ekintu ekyali kyeraliikiriza.
Kino kivuddeko Bannayuganda bangi okwebuuza oba ddala obwenkanya bukyaliyo mu ggwanga lyaffe era oba eno si y’emu ku nsonga lwaki abantu kati amateeka bagatwalira mu ngalo. Ekitongole ekiramuzi kye kimu kw’ebyo ebyandibadde bisinga okwesiimisa olw'enkola n'obuvunaanyizibwa bwakyo, naye enguzi mu balamuzi n’abakozi ba kkooti abalala y’ekyonoonye.
ABALAMUZI BALYA BATYA ENGUZI?
Akulira ekibiina ekirwanyisa obuli bw'enguzi ekya Anti Corruption Coalition Uganda, Muky. Cissy Kabaga agamba nti enguzi mu kitongole ekiramuzi nzimbu nnyo okugitegeera kubanga abalamuzi abasinga okugyenyigiramu beeyambisa bakalaani ba kkooti.
Bw'oggulawo omusango mu kkooti, bakalaani basooka kuggyako ssente ne bakutegeeza nga bwe bagenda okuwa
fayiro yo omulamuzi ow'ekisa anaakuyamba. Olwokuba naawe oba oyagala okuyambibwa ssente oziwaayo ne bazigabana n'omulamuzi.
Bamanyi n'okugaana okuyingiza omusango mu kitabo ky'omulamuzi kw’alabira emisango gy’agenda okuwulira,
obutatimba musango gwo oba okukweka fayiro okutuusa lw’obawa ssente. Gwe okanya kwewuuba ku kkooti olabe ddi omusango gwo lwe gunaayitibwa nga bo bakussa kasiiso okutuusa lw’obawa ssente.
Muky. Kagaba agamba nti si kyangu kulaba ng'omulamuzi bamuwa enguzi kubanga batera kukikola mu nkukutu oba oluusi mu bufo obwekusifu naye omulamuzi asobola okukozesa etteeka okukuggyako omusango oba okukusiba nga bamuwadde enguzi ne bw’aba ng'amazima agategedde nti tolina musango.
Mu kkooti ezimu okwogerako
n'omulamuzi osooka kutuukirira kalaani we n'obaako ssente z’omuwaayo n'oluvannyuma n’akutwala ew'omulamuzi. Ate bw'otuuka ew'omulamuzi naye n'obaako ky'omulekera Mu mateeka bw’oba, osaba okweyimirirwa omulamuzi ayinza okulagira osasule ssente ezitali zamubuliwo oba ez'omubuliwo okusinziira ku musango ogukuvunaanibwa.
Ssente zino ozisasula mu bbanka, wabula bwe gutuuka ku nguzi, omulamuzi osooka kumukwatirayo ky’omukwatira n’akukkiriza okweyimirirwa. Muky. Kagaba anokolayo kkooti y’ebyobusuubuzi[ ng’emu kw’ezo enguzi mw’esinga okwegiriisa. Agamba nti mu kkooti eno baalifuula tteeka nti n'okuwandiika fayiro yo osooka kusasula sso nga kimenya mateeka.
Waliwo enguzi nga yo ekwatagana n’abakulembeze. Omukulembeze ayinza okuwa endowooza ye ku nsonga naye
olw'okuba aba atiibwa abantu, abalamuzi abamu batera okuwa ensala yaabwe nga basinziira kw’ebyo omukulembeze kyeyayogedde naye nga mu mateeka tekiba kituufu.
LWAKI ABALAMUZI BALYA ENGUZI?
Amyuka omwogeezi w'ekitongole ekiramuzi, Muky. Harriet Nalukwago agamba nti engeri kkooti gy’ebeeramu
abantu abangi ate ng’abasinga balina ofiisi, omuntu bw’ajja ng'ayagala obuyambi ayinza okutuukira mu ofiisi enkyamu n’awaayo ssente ng’alowooza nti aziwadde mulamuzi. “Bw’atayambibwa ayinza okulowooza nti abalamuzi balidde enguzi sso nga ssi bwe kiri,” bw’agamba.
Muky. Nalukwago yagambye nti Bannayuganda bangi baakikwata bubi nti bw'otowa muntu nguzi tasobola kukuyamba. “Singa omuntu tawa mulamuzi nguzi, n'omulamuzi talina ngeri gy’asobola kugisabamu,” bwe yagambye. Ensimbi ezisasulwa abakozi b'ekitongole ekiramuzi nazo ntono nnyo bw’ogeraageranya n'obuvunaanyizibwa bwe balina.
Muky. Nalukwago agamba nti osanga kino nakyo kivaako abakozi ba kkooti okutendewererwa ne balya enguzi. “Abalamuzi abamu oluusi bakolera ku bugubi olwa bannabyabufuzi okubayingirira era ne babakozesa ensobi,” Muky. Nalukwago bw’agamba.
EKIBA KIKOLEBWA:
Muky. Nalukwago yagam- bye nti ekitongole ekiramuzi kyateekawo akakiiko akanoonyereza ku balamuzi, nga singa omuntu avaayo n'okwemulugunya kwonna ku mulamuzi akakiiko kano ke kanoonyereza ku musango
oguba guvunaanibwa omulamuzi.
Bw’ogenda mu buli kkooti waliwo ebipande mu nnimi eze’njawulo ebikugira abantu
okugaba enguzi eri abakozi ba kkooti “Ekitongole ekiramuzi tekigenda kuttira ku liiso, omulamuzi oba omukozi wa kkooti singa akwatibwa mu buli bw'enguzi,” bwe yagambye.


text:
Ssekandi nga bamusitudde. Ate ku ddyo Aba bodaboda nga bamuwalabanya.
ABA bodaboda e Bulenga batabukidde Ssentebe waabwe Sula Ssekandi ne bamutwala mu ofiisi ya ssentebe w’ekyalo, Ssenkugu nga talinnya.
Entabwe yavudde ku bigambibwa nti yalya ssente zaabwe ez’ekibiina 1,300,000/-. Ababodaboda bano bakolera ku siteegi y’e Gogonya.
Baamutaayizza ne bamusaba ssente zaabwe nga tazirina kwe kumukwata bamutwale ewa Ssenkungu. Yabadde awalaza empaka ne bamusitula mu bbanga ng’eno bwe bamukuba engolo.
Baabadde bamugobye ku siteegi kyokka Ssentebe n’abasaba bamuwe ekibonerezo kya kuwummula mwezi nga bw’anoonya ssente zaabwe.


text:
Mulago
Omuserikale ng’akutte Fuupi amataayi.
‘‘AFANDE nnaakava e Luzira ate kati mu nkutte era munzizaayo. Mwagala nfiireyo mulyoke muweere. Naye olina okukimanya tulina Katonda omu naawe luliba olwo n’olugwamu notegeera kye kitegeeza’’.
Bwatyo omuvubuka gwe baakazaako erya Fuupi bwe yalaajanye ng’abaserikale ba poliisi y’e Mulago bamukutte ku bigambibwa nti y’omu ku bakuba abantu obutayimbwa.
Owoolugambo waffe atugambye nti Fuupi yakakwatibwa emirundi egisoba mu mukaaga n’atwalibwa e Luzira nga bwayimbulwa.
Olw’alabye poliisi ng’ezze okumukwata kwe kuteekako kakokola tondeka nnyuma era we baamukwatidde ng’ababuusizza emyala egiwera ku Kaleerwe.


text:
Senyonga n’enju ye etalina nsonda.
Bya Hasifah Naava
Oluyitaayita lukira oluliira ku nkoligo ne Ambasada Ali Ssenyonga bwe yakyalako e Hong Kong, yavaayo ne pulaani y’enju eyogeza kati abantu obwama.
“Pulaani y’ennyumba gye nazimba nagikoppa Hong Cong ew’Omuchina gye twagenda era bwe nagituukako bwe nali nvaayo ne ngikuba ekifaananyi ne nkitereka okumala emyaka ebiri nga nnoonya ssente ezinaagizimba”, Ssenyonga bw’agamba.
Ali Ssenyonga musuubuzi wa Mmotoka era ennyumba eno emweyagaza agyogerako n’akamwenyumwenyu. Agamba nti “Mu 2007 nagenda e China ne mukwano gwange eyantwalako ewa mukwano gwe Omuchina gye nasanga ekika ky’ennyumba eterina nsonda ,era bwe twali tuvaayo ennyumba eno ne ngikuba ekifaananyi ne mbeera nakyo okumala emyaka ebiri.
Naye mu kiseera ekyo nali sinnaba kugula poloti , nakung’aanya ssente mpolampola ne ngula poloti obukadde 58 e Namulanda.
Naddamu buto okutereka ssente z’okuzimba era bwe nalaba nga ziwezeewo ne nzigyayo ekifaanayi kyange ne nkitwala ewa yinginiya wange ne mmubuuza oba asobola okunzimbira ennyumba nga eri mu kifaananyi n’akkiriza.
Ennyumba yonna okuggwa yantwalako obukadde 300, erimu ebisenge ebisulwamu bisatu, eriko eddiiro ne siitingi, eriko ekiyungu ne sitoowa emu n’ebinaabiro bibiri ne kabuyonjo.
Ku mabbali waayo nazimbirako akayumba akalala nga kano ka bagenyi, n’abaana bange bwe banaaba bakuze nga bamalirizza yunivasite mwe bajja okusula nga bwe banoonya ewaabwe.
Kimpa essanyu okuba ng’ennyumba gye nneegomba gye nsulamu ate nga ne langi gye nasiiga ku nnyumba efaananamu n’eyali ku y’Omuchina,.
Omukugu okuva mu Ssegawa Reconstruction company e Kiwatule, Charles Ssegawa agamba nti ekirungi ekiri ku nnyumba ey’ekika ekyo, tesangikasangika kubanga abantu abasinga bettanira nnyo kuzimba za nsonda.
Enju etaliiko nsonda oteekeddwa okugiteekako bbiimu ng’ogiwese buwesi obutayawukana na ky’ozimbye wansi.
Bw’ebeera nga ya kalina nga toyagalako nsonda obeera oteekeddwa kukozesa mitayimbwa okuviira ddala wansi okutuuka bw’ogimaliriza,naye etali ya kalina omuzimbi mu kifo ky’okuzimbawo ensonda asobola okuzimbawo ng’azimba ekisenge.


text:
Bya JOSEPHAT SSEGUYA
EMBAGA ya Kabaka ye yasooka okuba ey’akawumbi n’okusingawo mu Uganda! Ssente zino zaasondebwa bantu n’ebitongole.
Embaga yaliwo nga August 27, 1999 nga Kabaka agattibwa ne Nnaabagereka mu Lutikko e Namirembe.
Eyali ssentebe w’olukiiko lw’embaga olw’ebyensimbi, James Mulwana mu 1999 yategeeza bannamawulire nti, baafuna obukadde 736 ne doola 86,000.
Nnaabagereka ku mbaga ye n’emperekeze ze abalongo , Karen ne Kimberly.
Yategeeza waliwo n’ebintu ebikalu bingi okugeza eyali Meeya, John Ssebaana Kizito, Mulwana ne Kampala City Council (KCC) baawa doola 75,000 okuddaabiriza oluguudo lwa Kabakanjagala ne Lubiri Ring Road.
Minisitule y’ebyenguudo n’esasula obukadde 60 ez’okuddaabiriza oluguudo okwetoloola Bulange. Minisitule y’ebyensimbi yawa obukadde 64 ezaali ez’okusasulira emisolo gya mmotoka emu ku zaali ez’okutambuza Kabaka ku mbaga Toyota Lexus yagulwa Japan ku doola 65,000 .
Omugatte gwa ssente n’ebintu ebikalu ssaako obuweereza byabalirirwamu akawumbi kamu n’obukadde 106.
Ebitongole ebyateekamu obuweereza obw’enjawulo nga eky’amasannyalaze okuteekaamataala okwetoolooola olubiri, eky’amazzi baawayo amazzi, eky’amasimu UTL baakola ku by’amasimu n’empuliziganya.
Abasogozi ba sooda aba Century Bottling Company baaleeta kuleeti 2,000, Nile Breweries kuleeti za bbiya 400, Uganda Breweries kuleeti 100, Crown Beverages kuleeti za sooda 500, Caltex liita z’amafuta 2,000 embassy ya Amerika n’ekitongole kya USAID ne B.A.T baawaayo weema.
President Pulezidenti Yoweri Museveni ne famire ye baawa obukadde 10 n’ente enzungu 10, Nile Breweries obukadde 62, Uganda Breweries obukadde 60, CelTel (kati eyitibwaAirtel) obukadde 40.
Isabirye J. owa kkampuni ya Mugoya Construction obukadde 20, ababaka ba Palamenti obukadde 19 n’ekitundu, Bank ya Uganda Enkulu obukadde 15.
Abalala abaasoonda mulimu Karmali Amirali owa Mukwano, Madhvani Group, Mbire Charles, Sudhir Ruparelia, Sharma Mehta, Karim Hirji yawaayo obukadde 10. Olukalala lw’abaawaayo lutandikira ku yalina 1,000/- okutuuka ku bukadde.
Kimberly ne Karen abaali emperekeze za Nnaabagereka bwe bafaanana kati.
Mu birala ebikyajjukirwa;
Emperekeze za Nabagereka zikuze
KIMBERLY Nakato ne Karen Babirye abaakola nga emperekeze ku mbaga ya Kabaka ne Nnaabagereka mu 1999 bw’obalako kati okkiriza nti ddala baali baana abaalabikirawo nga bwe balikula bajja kuba mbooko.
Abaana bano abaali abato baacamula omukolo olw’engeri gye baatunulangamu, okunyirira, obulungi bwabwe n’okucakala.


text:
Kampala
Sheikhat Makumbi ng’abuulirira abakyala mu musomo e Mukono ku muzigiti.
Bya SHEIKHAT AMINA MAKUMBI
ABAKYALA abasiraamu mwewale okuyisa obubi ba nnazaala bammwe naddala mu kisiibo bwe muba mwagala okufuna empeera.
Omukazi aliisa nnazaala we akakanja atawaanira bwereere okusiiba era abo abakyalina enjogera nti, “okusanga nnazaala osanga amalaalo” mukyuse mangu musobole okufuna empeera mu kisiibo kino.
Bw’owulira tosobola kuyisa bulungi nnazaala wo na kubaako birungi by’omukolera ng’omuntu eyakuzaalira balo gw’owaana, nkusaba nnyabo vva mu bufumbo oddeyo ewammwe okusinga lw’onoomala obudde bwo ng’osiiba enjala naye ng’ekulumira bwereere.
Okweganya omukadde oyo kiba kibi nnyo kuba Kulaani eraga nti ng’omuzadde azaala balo, alina hakki nnyingi mu maka ga balo okusinga naawe omukyala eyeewaana. Singa omukadde oyo afa, omusajja tasobola kuleeta mukadde mulala sso nga ggwe ne bw’onoba, mu kiseera kitono aba yaleese dda omukazi omulala.
Kiba kibi okudda ku nnazaala wo n’omugeya mbu kalya nnyo, bw’aba alya nnyo muleke alye kasita by’alya bya mutabani we. Omukadde oyo gw’okijjanya bw’aba azze mu maka ga mutabani we kimanye nti aba azze kulambula ku nnimiro ye era naye mu kikolwa ekyo afunamu emikisa ate ne balo oba ggwe bwe muba mumuyisizza bulungi nammwe mufuna empeera.
Ate nammwe abasajja temutunula butunuzi nga bakazi bammwe batulugunya ba nnyammwe. Olwo naawe enjala eba ekulumira bwereere olw’okulaba nga nnyoko tayisibwa bulungi n’osirika busirisi ate nga ggwe otwala amaka.
Sheikhat Makumbi musomesa ku muzigiti gw’e Mukono. Bisengekeddwa nga bwe yabibuuliridde abakyala abeegattira mu kibiina kya Mukono Women’s Daawa Development Association e Mukono ku muzigiti.


text:
Kampala
Supreme Mufti Kayongo (owookubiri okuva ku kkono) n’omulangira Nakibinge (ku ddyo) nga bakwasa abawalimu ebidduka.
Bya MUSASI WAFFE
AB' e Kibuli bagulidde badisitulikiti Khadi n’ab’amatwale pikipiki 16 n’eggaali 53 bagende mu byalo banoonye ettaka ly’Obusiraamu eryabbibwa.
Supreme Mufti, Sheikh Zubairi Kayongo ye yasindise abawalimu bano bwe yabadde abakwasa ebidduka bino ku Lwokutaano bagende babunyise enjiri. Byaguliddwa Abasiraamu b’oku muzigiti gwa Masgid Musa ogw’oku wooteeri ya Africana.
“Ky’ekiseera Abasiraamu okukomya okwogera buli omu abeeko ky’akola okulaba ng’eddiini egenda mu maaso”, Supreme Mufti bwe yagambye.
Imaam w’omuzigiti guno, Sheikh Hamidu Nsubuga yagambye nti ssente ezaaguze ebintu bino zaavudde mu Zzaka Abasiraamu abasaalira ku muzigiti guno gwe baasasudde omwaka guno.
Sheikh Nooh Muzaata Batte yakubirizza abaweereddwa ebidduka bino babyeyambisa n’okukunga abasiraamu bajjumbire okutoola Zzaka mu maali yaabwe.
Omukolo gwetabiddwaako n’omulangira Kassim Nakibinge.


text:
EKISIIBO
Mubajje
Bya Sheikh Shaban Ramathan Mubajje
ABASIRAAMU mbayozaayoza olw’okutuuka mu mwezi guno ogwa Ramadhan. Nsaba Allah abasobozese omwezi guno gubeere gwa mirembe ng’eddiini yaffe bw’etulagira, era nga mukuuma emirembe.
Abasiraamu abalina enkola y’okuvuma n’okuwalaggana mukozese ekisiibo kino okubyewala, era ekisiibo ne bwe kiba kiwedde muleme kuddamu kubyeriraanya. Kirungi abasiraamu mubeere kyakulabirako mu buli kimu eri abasigadde lwe tujja okusobola okuzimba obusiraamu.
Abasiraamu mbakubiriza okusonyiwagana, omwezi guno gutuyambe tubeere omuntu omu, kuba okwegatta ge maanyi. Nsaba Allah abasobozese mumaleko bulungi ekisiibo nga muli balamu era n’empeera zonna ze musiibidde Allah azibasasule mu bujjuvu.
MUFTI wa Uganda nga bwe yabitegeezezza Kizito Musoke.


text:
Katwe
Rumanyika
Bya Henry Ssennyondo
BADDEREEVA ba takisi ne bannannyini mmotoka eza buyonjo basabye poliisi y’ebidduka ey’e Katwe ebasonyiwe ng’etemako ennamba ku mmotoka zaabwe mu kikwekweto ky’okufuuza ziganyegenya ezitakyasaana kuvugirwa mu Kampala.
Ekikwekweto kino ekyakuliddwa OC atwala poliisi y’ebidduka e Katwe, (AIP) James Rumanyika, emmotoka 25 ze zaatemeddwaako ennamba ng’embeera gye zirimu mbi.
Rumanyika yategeezezza nti ebidduka bingi birabibwa ku nguudo kyokka ng’embeera gye birimu mbi ekisobola okuvaako obubenje.
Mulimu takisi eyakwatiddwa ng’emipiira gyayo gyaggwaako dda gifuuse mmumbwa, waaya ezibeera mu mipiira munda nga ziringiza gisigaddeko kaseera katono gyabike ekiyinza okutta abantu.
Buli nnannyini mmotoka eyatemeddwaako ennamba yaweereddwa lisiiti ey’engassi n’alagirwa asooke agende addaabirize ekidduka balyoke bamukkirize addemu okukivuga.


text:
Kampala
Abatuuze nga bayooyawooya Nakalule eyabadde atiisatiisa okwetta. Ekifaananyi : Moses Nsubuga
Namukade Cissy Nakalule akubye omulanga oluvannyuma lw'okukizuula nti abaamuduukiridde okuzikiriza omuliro ogwakutte ennyumba bwe baamunyaze ssente z'ekibiina ze yabade akukulidde mu kakeesi.
Nakalule eyabade mu lukiiiko lw' kibiina omuliro we gwakwatidde ennyumba olwakitegedde yadduse za mbwa okutaasa ensimbi z'ekibiina kyokka ebigambo byamuweddeko bwe yasanze akakeesi omwabadde ssente nga kali mu nsonda kakalu ka jjo!
Nakalule eyalabise ng'ebintu ebyazikiridde mu muliro tebyamulemye kukira ssente z'ekibiina, yayozezza ku mmunye gatakko okutiisatiisa okwetta nti kuba talina ngeri gy'agenda kuzzaawo ssente ze yagaanye okwogera omuwendo.
Abintu bya Nakalule ebyazikiridde mu muliro. Ekif: Moses Nsubuga
" Ababbi bankomezza nze mpedde!! Kati ssente z'ekibiina ng'enda kuzisasula ntya? Abayaaye bankomezza ndabye nze, afudde asinga!' Nalule bwe yagambye nga yenna ayunguka amaziga.
Wabula ssentebe w'ekyalo Fred Mwesige yagambye nti omuliro gwavudde ku sigiri gye yalese mu nnyumba ng'afumba lumonde nti era ebintu ebisinga byazikiridde mu muliro.
Bino byabadewo ku Lwokubiri lwa wiiki eno e Namuwongo mu Soweto zooni.


text:
Koloba mu ddwaaliro.
Bya Margaret Ziribaggwa
OMUSAJJA abadde aduumira ekibinja ky’ababbi ababba emmotoka, poliisi emukubye amasasi agamulumizza nga kati apoocera mu ddwaaliro e Mulago ate banne babiri ne bakwatibwa n’emmotoka ssatu.
Musa Koloba ow’e Nabweru-Katooke yatandika okukwatibwa mu bunyazi bw’emmotoka okuva mu biseera bya Wembley ng’emmotoka ze yaakanyaga zigambibwa okuba nga ziwera 200, okuva mu bitundu by’eggwanga eby’enjawulo.
Koloba okukubwa amasasi ne Ediriisa Iga wamu ne Ronald Kafeero okukwatibwa ab’ekitongole kya Violent Crime, Intelligence and Operation Unit ekyassibwawo okulwanyisa ababbi kyamaze kufuna mawulire ng’ababbi bwe baabadde batambulira mu mmotoka ya buyonjo nga baabadde bagenda kunyaga Supermarket.
Poliisi yabalondodde n’ebakwatira e Bweyogerere mu mmotoka gye baasoose okunyaga e Lubowa-Zzana.
Omwogezi wa poliisi, Judith Nabakooba yagambye nti poliisi yawaanyisiganyizza amasasi n’ababbi okukkakkana nga Koloba akubiddwa amasasi mu kugulu.
Yagambye nti okuva mu biseera bya Wembley ne RRU, Koloba abadde akwatibwa ne bamuyimbula kyokka ng’addamu okunyaga,
Mu April alina emmotoka gye yanyaga ey’ekika kya Premio, kyokka n’adduka. Wiiki ewedde alina emmotoka ezaanyagibwa nga ssatu ziri ku Jinja Road.
Okunoonyereza ku babbi abalala Koloba baabadde akola nabo kugenda mu maaso.


text:
Kampala
Abatuuze b''''e Kabowa nga bagogola omwala. Gino gyandibadde mirimu gya LC.Ekif; Vivien Nakitend
Bya VIVIEN NAKITENDE
ENKOLA ya LC, emu ku zaali zeenyumiririzibwamu Bannayuganda bwe kutaabe kuwonga nnyo yaakufuuka lufumo!
Sso nga okumala ebbanga ddene omuntu wabulijjo mu Uganda mu nkola eno mwe yali ayisa ebizibu bye ne biryoka bituuka ku bakulembeze aba waggulu mu gavumenti.
Oluvannyuma lw'emyaka emingi nga Uganda eri mu ntalo, enkiiko za LC zaatandikira mu nsiko bukiiko obwassibwanga abayeekera mu byalo gye baabanga obwabayambanga okukung'aanya emmere n'ebikozesebwa, wamu n'amawulire okuva mu Gavumenti agaabayamba okuwangula olutalo mu myaka etaano gyokka.
Pulezidenti Museveni bwe yalya obuyinza 1986, obukiiko buno ne bulondebwa mu buli Disitulikiti. Mu kiseera ekyo nga buyitibwa RC, erya LC lyakyusibwa mu 1996 nga Museveni amaze okulondebwa mu kisanja kye ekyasooka.
BWE BYALI SI BWE BIRI
Waliwo emitendera etaano egy'obukiiko bwa LC, okuva ku LC I etwala ekyalo okutuuka ku LC 5 etwala Disitulikiti ennamba.
Enkola ya LC yali ya kuba nti ekintu ekyetaagibwa okukolebwa Gavumenti ekiyisa mu LC 5, ebiragiro ne bijja nga biwaanyisibwa okutuuka ku LC I ne kikolebwako. Wabula bwe byali si bwe biri, abakulembeze ku buli mutendera baagadde nnyo obuyinza n'enguzi era w'osomera bino ng'obukiiko bwa LC awasinga tebukola.
Nga tujaguza emyaka 50 egy'ameefuga, kisaanye kijjukirwe nti okulonda obukiiko bwa LC gwe mukisa ogusooka Bannayuganda gwe baafuna okwenyigira mu bukulembeze oluvannyuma lw'emyaka emingi nga bafugibwa bannaakyemalira Idi Amin ne Milton Obote.
Ekirala, abantu bayize obukulembeze nga bayita mu LC zaabwe, omuntu n'aba wa mugaso ate n'ategeera n'ebyobufuzi bwe bitambula ku buli mutendera.
Akakiiko ka LC katuulako abantu mwenda, naye nga basatu bakyala. Ebizibu byonna byava ku kuba nti obukiiko buno tebukyalondebwa!
Okumala emyaka egisoba mu munaana, obukiiko bukola tebulondeddwa ekireeseewo ebizibu bingi nti abantu mu bumu tebakyabuwuliriramu, ekivuddeko obumenyi bw'amateeka okweyongera.
Bassentebe b'ebyalo bandibadde ba mugaso nnyo, buli nsonga egwawo mu kitundu esookera ku bo. Be balamula ensonga ezibeera mu bitundu era nga bebayambako okutuusa amaloboozi g'abantu ba wansi eri abo be kikwatako.
Wabula kati abantu bangi balina endowooza nti tebakyakolera bantu okuggyako okulya ssente. Banokolayo omutemwa ku ssente ezitundibwa mu poloti n'ettaka ze batalaba kye zikola.
Abalala baagala bakyuse mu nkola y'emirimu, baweereze abantu okusinga okubanoonyaamu ssente.
Kansala Moses Mbaziira ow'omuluka gw'e Kabowa agamba nti aba LC be batuukiriza ebiteesebwa ku magombolola n'emiruka. "Kyetaagisa okunoonya ensonga lwaki balya enguzi ekitaabangawo edda tugikoleko naye basigale nga bakola," bw'agamba.
Tebakyagogola nzizi na butale, tebakyawandiisa bagwira bajja mu kitundu ekitusibyeko obumenyi bw'amateeka, tebakyakubiriza bantu baabwe kuweerera baana kubanga enkiiko z'ebyalo tebakyazikuba, kati olwo balina mulimu ki?
Mw. Isaac Ssewankambo, ow'ebyokwerinda e Kabowa agamba nti ssente bassentebe ze baggya mu bantu nga eza densite, amabaluwa n'okuggulawo akawunti zibayambako kuddukanya emirimu gyabwe kuba tebalina misaala gye bafuna.
Wabula enguzi mu bassentebe bano esangibwa mu byattaka naye mu ng'eri endala basigadde bakola bulungi. Ye ssente ebitundu 5 ku buli 100 eziva mu Gavumenti okudda ku kyalo zikola ki?
Ssaalongo Matia Ssekijoba, Ssentebe w'e Lusaana, Kalungu agamba nti ssente ezo abantu bazirowoozaako mu bukyamu.
"Ssente ezisabibwa abantu ez'ebitundu 10 ku buli 100 ku kitundiddwa ziri mu mateeka. Guno gwe guteekeddwa okuba omusaala gwa bassentebe kuba tebasasulwa naye abantu okulowooza nti eyo nguzi bakitwala mu bukyamu.
SSENTE EZIVA MU GAVUMENTI
Ssente Gavumenti ze yalinanga okuzza , ku kyalo tekyazikomyawo. Yakikolako mokuva mu 2001 okutuuka mu 2006 naye byakoma awo. Zino twazikozesanga ebintu ebiyamba ekitundu omuli; okugula amaseffuliya, amasowaani, enkumbi, ebitiiyo n'ebintu ebirala ebiyamba abantu bonna mu kitundu.
Aba LC mu byalo tuli bubi kuba ebitundibwa si bingi nga bwe kiri mu bibuga," bw'agamba.
Wadde akakiiko k'ebyokulonda tekannalangirira ddi bukiiko bwa LC lwe bulirondebwa olw'ebbula lya ssente, Pulezidenti Museveni yalagidde bonna baweebwe eggaali kibasobozese okutuuka obulungi mu bantu.
Yasuubizza nti gye bujja nabo baakufuna omusaala. Kino bwe kinaabaawo, abakulembeze bano baakuyamba nnyo ebitundu okusinga n'ababaka ba Palamenti.


text:
Mu 1929, Abaminsani baggulawo eddwaaliro ly’e Kumi, ekitundu ekisangibwa mu Buvanjuba bwa Uganda nga ziri mayiro 300 okuva mu kibuga ekikulu Kampala. Lino ly’eddwaaliro ly’ebigenge eryasooka mu Uganda era nga lijjanjaba balwadde ba bigenge bokka, wadde nga mu 1997 lyafuulwa eddwaaliro lya bonna.
Dr. Wiggins, ye yatandikawo eddwaaliro ly’ebigenge oluvannyuma lwa Sir Albert Cook, okujjanjaba abalwadde baabyo abawerako mu 1909.
Mu kitundu kino abalwadde b’ebigenge beeyongera, wabula eddwaaliro ly’e Kumi nga kye kifo wokka gye babeera obulungi ate nga tebasosolwa. Kuba abalwadde bano, abantu bangi baali babasosola olw’engeri gye baalabikangamu n’ebikalakampa bye baabanga nabyo.
Obujjanjabi obwaliwo bwali bwa mpiso ya Hydnocarpus. Lino lyabanga ddagala lya Bayindi, kyokka nga teriwonyeza ddala.
Wabula mu myaka gya 1950, eddagala lya Sulphones lyazuulwa olwo obujjanjabi bw’obulwadde buno ne bufuuka bwangu. Eno ye yali entandikwa y’okugoba obulwadde bw’ebigenge mu ggwanga.
Abaminsani nga bayambibwako abakulembeze b’ebitundu, baazimba amalwaliro amalala okugeza e Teso, Lango, Bukedi, Sebei, Acholi ne Karamoja.
Mu 1952, waatandikibwawo amatendekero ag’enjawulo agagunjula abantu ku nzijanjaba n’okwewala obulwadde bw’ebigenge. Kino kyayamba mu kumalawo obulwadde buno. Wabula ebifo gye bajjanjabira ab’ebigenge bingi byasaanawo mu lutalo lwa 1980 - 86.


text:
Kampala
Bya Procopios Lumu
Kazambi ng’akulukutira mu Kikuubo.
Abasuubuzi b’omu Kikuubo katono bizinensi baziddukemu omudumu ogutwala kazambi bwe gwayabise, ekivundu n’empitambi ne bisaasaana buli wamu.
Bino byabaddewo ku Mmande mu maaso ga akeedi ezimanyiddwa nga Bulamu Bugagga , OMO Aviena ssaako Adriana, omudumu bwe gwayabise olwo empitambi, amazzi, n’ebiveera ne bisaasaanira e Kikuubo.
Omukazi ng’akutte ku nnyindo olw’ekivundu ekyabadde kicuuma.
Kazambi ono yabadde akulukuta okuva mu Kikuubo n’atuuka ku Mukwano Arcade olwo nagenda mu mwala gw’e Nakivubo.
Abasuubuzi n’abantu abamu abaabadde bakozesa ekkubo lino obwedda bakwata ku nnyindo ssaako abasajja okufunya ku mpale nga n’abakyala engoye zibali mu bisambi ne babuuka kazambi ono.
Omusajja ng’abuuka kazambi.
Abasuubuzi obwedda bawulirwa nga balangira ekitongole kya KCCA obutafaayo ssaako bannyini akeedi okwesuulirayo ogwannaggamba buli lwe bababuulira ebizibu by’ebizimbe byabwe.
Kazambi ng’akulukutira mu Kikuubo.
Basabye ekitongole kya KCCA okuteekawo amateeka amakakali ku bantu bano abakyafuwaza ekibuga n’okusitukiramu amangu ddala singa babeera bategeezeddwa ku nsonga ezikwata ku bantu.
Kazambi alimu n’obuveera ng’akulukuta.


text:
Kaleerwe
Ssembuzi (ku ddyo) ng’annyonnyola OC wa poliisi y’e Wandegeya, Andereya Jula.
Bya Moses Lemisa
POLIISI eragidde LC okutandika okuwandiisa bannannyini mayumba n’abapangisa baabwe mu kaweefube w’okulwanyisa obumenyi bw’amateeka obweyogedde ku Kaleerwe.
Bino poliisi yabitegeezezza abatuuze b’oku Kaleerwe n’ebitundu ebiriraanyeewo mu lukiiko lw’ebyokwerinda olwatudde ku ssomero lya Kalyowa wiiki ewedde era nga bassentebe baaweereddwa empapula kwe bagenda okuwandiika bannannyini mayumba n’abapangisa.
Olukiiko luno lwakubiriziddwa Gerald Kasedde, omukwanaganya wa poliisi n’abantu baabulijjo e Kawempe eyasabye abatuuze okukwatagana ne poliisi basobole okumalawo obumenyi bw’amateeka okusinga okwekwasa poliisi nga bw’etekola kyokka nga n’abatuuze abamu bakolagana n’abamenyi b’amateeka.
Wabula abamu ku batuuze nga bakulembeddwa Moses Ssembuzi baalangiddde poliisi nti y’evaako obumenyi bw’amateeka mu kitundu kyabwe olw’okuggyawo obukuumi bw’oku byalo (LDU).
Ssembuzi yategeezezza nti bukya Kayihura atandika okukulira poliisi, yaggyawo obukuumi bw’oku byalo abamenyi b’amateeka ne batandika okunyaga emisana n’ekiro kyokka poliisi n’etefaayo.
“Okuva lwe baggyawo LDU mu 1992 ng’eno yali ekuuma ku byalo era tewaali nnyo bumenyi bw’amateeka naye bano abapoliisi batya okukuuma mu nzikiza ate bwe baba batuyambye okukuuma bakoma ku ssaawa 4.00 ez’ekiro tusaba Kayihura azzeewo LDU bw’aba ayagala okumalawo obumenyi bw’amateeka,” bw’agamba.